
5004/2018/VEZ A Nemzeti Adó- és Vámhivatal 2018. évre szóló ellenőrzési tervéről, a jogkövetést segítő eljárások fő téma- és célcsoportjairól

Folyamatos feladatok
Szálláshely-szolgáltatók, szállodák, internetes szállásmegosztó portálokon keresztül szolgáltatók ellenőrzése

5007/2019/VEZ  A Nemzeti Adó- és Vámhivatal 2019. évre szóló ellenőrzési tervéről, a jogkövetést segítő eljárások fő téma- és célcsoportjairól

Folyamatos feladatok
Elektronikus kereskedelem ellenőrzése, különös tekintettel a webhelyekre és webáruházakra


5006/2020/VEZ A Nemzeti Adó- és Vámhivatal 2020. évre szóló ellenőrzési tervéről, a jogkövetést segítő eljárások fő téma- és célcsoportjairól

Folyamatos feladatok
Elektronikus kereskedelem ellenőrzése

Tematikus feladatok
Üdülési, és egyéb szálláshely-szolgáltatási tevékenységet folytató adózók ellenőrzése




5004/2021/VEZ A Nemzeti Adó- és Vámhivatal 2021. évre szóló ellenőrzési tervéről, a jogkövetést segítő eljárások fő téma- és célcsoportjairól

1. Jelentős költségvetési kockázatot hordozó adózói körök, tevékenységek ellenőrzése
· elektronikus kereskedelmi tevékenységet folytató adózók,
· turizmus, vendéglátás, szálláshely-szolgáltatás tevékenységet folytató adózók


5007/2022/VEZ A Nemzeti Adó- és Vámhivatal 2022. évre vonatkozó ellenőrzési tervéről

1. Jelentős költségvetési kockázatot hordozó tevékenységek ellenőrzése
· webhelyeken, portálokon értékesítők,
· turizmus, vendéglátás, szálláshely-szolgáltatási tevékenységet folytatók

5007/2023/ELN A Nemzeti Adó- és Vámhivatal 2023. évre vonatkozó ellenőrzési tervéről
1. Jelentős költségvetési kockázatot hordozó tevékenységek ellenőrzése
· webhelyeken, portálokon értékesítők, 
· turizmus, vendéglátás, szálláshely-szolgáltatási tevékenységet folytatók


5021/2024/ELN A Nemzeti Adó- és Vámhivatal 2024. évre vonatkozó ellenőrzési tervéről


A költségvetési kockázat csökkentése érdekében lefolytatott ellenőrzések
Webhelyeken, portálokon értékesítők
A folyamatos technológiai fejlődés, a megváltozott gazdasági környezet eredményeként az internetes kereskedelem szerepe felértékelődött. Az elektronikus kereskedelmet érintő ellenőrzések tapasztalata, hogy az internet, mint a felek anonimitását biztosító közvetítő piac nagyban elősegíti az adószám hiányában végzett kereskedelmi tevékenység gyakorlását és az e tevékenységből származó jövedelem eltitkolását, az adóelkerülési hajlandóság viszonylag magas. Az informatika fejlődése és az egyes folyamatokban a digitalizáltság növekedése a gazdaság minden területét érinti, és jól érzékelhető kihatással van a B2B és a B2C ügyletekre egyaránt. A hatósági jelenlétet biztosítani kell az online térbe egyre nagyobb mértékben áthelyeződő ügyleteknél, annak érdekében, hogy az azokkal összefüggésben keletkező adókötelezettségek megfelelő időben és módon teljesítésre kerüljenek. Az elektronikus kereskedelembe beleértendő a webshopokon, portálokon, közösségi felületeken értékesítők tevékenysége, illetve a belföldi vagy külföldi (nagyobb) platformok által felkínált szolgáltatások, termékek köre is. A tapasztalatok alapján a gazdaságban az online felületek igénybevétele egyre nagyobb fokú és töretlenül emelkedő tendenciát mutat, így az ellenőrzöttség szintjét is ehhez szükséges igazítani. Ebben az évben két új fontos nemzetközi adat is elérhetővé válik, melyeket a vizsgálatokban már hasznosítani kell. Az egyik ezek közül a DAC7, amelyben a platformüzemeltetőknek adatot kell szolgáltatni a digitális platformon értékesítőkről. Jelentendőnek minősül minden olyan értékesítő, aki ingatlan bérbeadási, személyi szolgáltatási, áruértékesítési vagy közlekedési eszköz bérbeadásával kapcsolatos tevékenységet végez egy online platformon. Elindul továbbá a CESOP rendszer, amelybe a tagállamban letelepedett vagy szolgáltatást nyújtó pénzforgalmi szolgáltatók negyedévente adatot szolgáltatnak azokról a határokon átnyúló tranzakciókról (EU-EU, EU-Harmadik ország), amelyek tekintetében a kedvezményezett javára az adott negyedévben 25-nél több fizetés teljesítésére került sor. Az elektronikus kereskedelem ellenőrzésében tehát kiemelt figyelmet kell fordítani az új nemzetközi adatok hasznosítására, és ahogyan eddig is, az adókötelezettségekkel kapcsolatosan felmerülő kockázatok mielőbbi kezelésére.
Turizmus, vendéglátás, szálláshely-szolgáltatási tevékenységet folytatók
A revizorok jellemzően nyugtakibocsátási kötelezettség elmulasztását, be nem jelentett foglalkoztatott alkalmazását, pénztárgép használata nélküli tevékenység folytatását, illetve pénztárgép szabálytalan használatát, foglalkoztatással kapcsolatos jogszabálysértést tártak fel, valamint igazolatlan eredetű adózatlan jövedéki termék jogosulatlan birtoklása is megállapításra került. Jellemző volt a turizmusfejlesztési hozzájárulással kapcsolatos mulasztás feltárása. A mellékszolgáltatásként személyszolgáltatási tevékenységet végző taxisok is számíthatnak ellenőrzésre az idei évben.

5009/2025/ELN A Nemzeti Adó- és Vámhivatal 2025. évre vonatkozó ellenőrzési tervéről

Ellenőrzések a költségvetési kockázatok csökkentése érdekében
Webhelyeken, portálokon értékesítők, külföldi és belföldi e-kereskedelmi platformok üzemeltetői, illetve az ezen felületeken értékesítők

Az elektronikus kereskedelem folyamatos, dinamikus fejlődést mutat, amely tendencia a jogkövetés fenntartása érdekében megköveteli a hatósági jelenlét ezzel arányos biztosítását az online térben. Az informatika fejlődése és az egyes folyamatokban a digitalizáltság növekedése a gazdaság minden területét érinti, és jól érzékelhető kihatással van a B2B és a B2C ügyletekre egyaránt. Az ügyletek gyakran nem országhatáron belül, hanem azokon átívelve valósulnak meg, amelyeknél legtöbbször már szükséges az érintett tagállamok együttműködése is. Az ellenőrzések elősegítéséhez egyre több nemzetközi adatcseréből áll rendelkezésre információ, mint például a vámkezelések adatai (SURV3), a pénzforgalmi adatszolgáltatóktól érkező fizetési adatok (CESOP), HÉA-információcsere adatok (VIES), a digitális platformokon keresztül szerzett jövedelmek adatai (DAC7). Az elektronikus kereskedelem ellenőrzése terén prioritás az adózási kockázatok mielőbbi kezelése. Cél, hogy az e-kereskedelemben minden piaci szereplő számára világos legyen az adókötelezettségek teljesítésének kötelezettsége, és az elmaradások következetes szankcionálása.
Turizmus, vendéglátás, szálláshely-szolgáltatási tevékenységet folytatók
Az ágazatban tevékenykedő egyes szereplőkre – főként a kisebb vállalkozásokra – jellemző a nyugtakibocsátási kötelezettség elmulasztása, be nem jelentett foglalkoztatott alkalmazása, pénztárgép használata nélküli tevékenység, illetve a pénztárgép szabálytalan használata, foglalkoztatással kapcsolatos jogszabálysértések, igazolatlan eredetű adózatlan jövedéki termék jogosulatlan birtoklása. Jellemző hiba a turizmusfejlesztési hozzájárulással kapcsolatos kötelezettségek elmaradása. Az elemzések alapján az éttermi vendéglátó és italszolgáltatást nyújtó adózók az általuk vendéglátó-ipari munkakörben foglalkoztatottak (FEOR: 5131 Vendéglős, 5132 Pincér, 5133 Pultos, 5134 Szakács, 5135 Cukrász) esetében helytelenül a minimálbér és nem a garantált bérminimum alapulvételével teljesítik járulékbevallási kötelezettségüket, ezért a szektor ebben a kérdéskörben is számíthat az idei évben ellenőrzésre. A témakörben kiemelt figyelmet kapnak idén a platformon keresztül értékesítők is, az adókötelezettségek helyes teljesítése érdekében. A mellékszolgáltatásként személyszolgáltatási tevékenységet végző taxisok is fókuszba kerülnek: az ezen tevékenységet folytató adózóknál jelentős a kockázata a tételes levonási tilalom alá eső beszerzések utáni adólevonási jog gyakorlásának, amelynek következtében a fizetendő adójukat jogszerűtlenül csökkentik.

Iktatószám: 2160199306

A Nemzeti Adó- és Vámhivatal által kiadott

4004/2017. tájékoztatás

az állami adó- és vámhatóság
2017. évi ellenőrzési feladatainak végrehajtásához kapcsolódó ellenőrzési irányokról





A Nemzeti Adó- és Vámhivatal (a továbbiakban: NAV) ellenőrzéseinek elsődleges célja 2017-ben is a költségvetési bevételek minél teljesebb biztosítása, a feketegazdaság visszaszorítása, további fehérítése, valamint az adómorál javítása, mellyel aktívan hozzájárul a nemzetgazdaság versenyképességének fokozásához.



A kormányzati törekvések arra irányulnak, hogy a napirenden lévő adócsökkentési elképzelések egyik jelentős fedezetét az adózatlan jövedelmek közteherviselésbe történő bevonása szolgáltassa. Az önkéntes jogkövetésre történő ösztönzés előmozdítása érdekében a jogalkotó 2016-ban az állami adó-és vámhatóság számára új lehetőségeket és eszközöket (pl.: adózói minősítés) biztosított, illetve biztosít az idei évben is, az ún. támogató eljárás jogintézményének bevezetésével. 



A NAV komplex kockázatelemzése során az adó- és vámszakmai adatbázisokban rendelkezésre álló adatok folyamatosan bővülő tárházát egyre szélesebb körben használja fel. A társhatóságokkal történő együttműködés mellett - a célszerűség és hatékonyság elveit szem előtt tartva - precíziós kiválasztást követően elrendelt ellenőrzések a leghatékonyabb módon, a kockázatos adózók esetében a jelenhez minél közelebbi időszakok vonatkozásában kerülnek megindításra, a megállapítások megtérülésének biztosításával, felhasználva a jogszabályok adta lehetőségeket. 



A jogsértések feltárása érdekében nélkülözhetetlen az Európai Közösség más tagországaiból érkező kontroll adatok, a tagállamoktól érkező egyéb (pl.: EUROFISC) jelzések, valamint a nemzetközi információcsere keretében rendelkezésre álló valamennyi információ - kockázatelemzések és ellenőrzések során történő - felhasználása. A nemzetközi adóügyi együttműködés területén egyre nagyobb szerepet kap az automatikus információcsere, melynek keretében beérkezett különféle adatok (különösen a FATCA együttműködés keretében kapott számlainformációk és az unió tagállamaiból kapott bizonyos jövedelemadatok) hangsúlyos elemét képezik mind a kiválasztási, mind az ellenőrzési tevékenységnek. 



Az állami adó- és vámhatóság az érintett adózó esetében a kockázatelemzés során feltárt kockázatok megismerését, mérlegelését követően dönthet ellenőrzés elrendeléséről, amennyiben azonban úgy látja, hogy a kockázat ellenőrzés lefolytatása nélkül is megszüntethető, dönthet támogató eljárás indításáról. Az önkéntes részvételi alapon induló támogató eljárás keretében a kockázatkezelési tevékenység eredményeképpen feltárt ellentmondások feloldása érdekében az adóhatóság önellenőrzésre hívja fel az adózót/illetve kapcsolatfelvételt kezdeményez az adózóval, amelynek célja a feltárt hibák, hiányosságok szankciók nélküli orvoslása az adóhatóság szakmai támogatásával. 



A 2017-től bevezetett támogató eljárások célkitűzése a jogkövető magatartást tanúsító adózókkal partneri viszony kialakítása, ezzel is segítve ezen adózói kör kiterjesztését. Ezen, összetett kockázatkezelés eredményeképpen lefolytatott eljárással kiszűrhetővé válnak és elkülöníthetőek lesznek a nem jogkövető adózók, akikkel szemben koncentrált kapacitással és a legnagyobb szigorral indokolt fellépni. 



A támogató eljárásnak nemcsak a múltban elkövetett esetleges hibák kijavítása a célja, hanem az is, hogy hibákat a jövőre nézve is kiküszöböljék az adózó gyakorlatában. 



A tevékenységüket kifejezetten adókijátszásra szervező adózókkal szemben, az adóelkerülő adózói magatartások felszámolása érdekében kiemelt cél a csalárd ügyletek mögött álló valós gazdasági tartalom adójogi következményeinek levonása. A büntetőjog által is üldözött magatartások esetén valamennyi esetben szükséges a bűnügyi szakterület bevonása. 



I.

Kiemelt vizsgálati célok



1. Az adózói életút vizsgálatán, adózó főbb jellemzőin alapuló ellenőrzések 



Az adózói magatartás, életút alapján differenciált adóhatósági fellépést az ellenőrzés minden szakaszában megfontoltan, de következetesen kell érvényesíteni, az adóeljárást szabályozó jogszabály által biztosított eljárások helyes megválasztására helyezett hangsúly mellett. Az egyes adózók jellemzőit (így a korábbi időszakban tapasztalt magatartását, jogkövetési hajlandóságát, kötelezettségei teljesítésének megbízhatóságát és rendszerességét) figyelembe véve a NAV egyéniesített, az érintett adózóhoz igazított eljárást biztosít.

Az önkéntes jogkövető magatartásra ösztönzés, mint cél 2017. évben fokozottan jelenik majd meg az adózói minősítési eljárások során is. A kockázatkezelés során meghatározott kedvezményezetti kör tájékoztatására, támogatására kell helyezni a hangsúlyt, melynek célja az önkéntes jogkövetés elérése. Azon adózók esetében, amelyek a kötelezettségeiket szándékosan nem teljesítik, adóelkerülő magatartást tanúsítanak, vagy adócsalást követnek el, az adó-és vámhatósági ellenőrzések visszatartó és kényszerítő jelleggel kerülnek elrendelésre.



Fokozottan figyelemmel kell kísérni azokat a vállalkozásokat, melyek bevallási és egyéb rendelkezésre álló adataik alapján tevékenységet nem végeznek (alvó cégek), a cégbíróság felé bejelentett székhelyen történő valós működés hiányának feltárása esetén pedig adószám felfüggesztést kell kezdeményezni, amelyet a cég végleges törlése követhet.



Az idei évben is folyamatosak a székhelyszolgáltatóhoz bejelentett adózók ellenőrzései. A 2017. január 1-jétől hatályos törvényi változásoknak megfelelően a székhelyszolgáltatás igénybevételét az igénybevevőnek be kell jelentenie az adó-és vámhatóság felé. A módosítás indokolja, hogy a székhelyszolgáltatókhoz bejelentett adózók ellenőrzési feladatai kibővítésre kerüljenek a bejelentési kötelezettség ellenőrzésével. Az adózói minősítés szempontjából kockázatosnak minősül az az adózó, akinél a székhelyszolgáltatás igénybevétele az eljárás akadályozásával és emiatt jogerősen kiszabott szankcióval párosul.



Fokozott figyelmet kell fordítani azon vállalkozásokra, amelyek az adóellenőrzések ellehetetlenítése vagy hátráltatása céljából – különösen a főváros, illetve Pest megye területére – helyezik át székhelyüket. A székhely- és illetékességváltó adózók mellett kiemelt figyelemre van szükség a külföldi állampolgárságú vezető tisztségviselővel, tulajdonosokkal rendelkező vállalkozások ellenőrzésénél. Az elérni kívánt cél a külföldi tisztségviselő mögött álló, háttérből tényleges irányítást gyakorló személyekkel, adókijátszás céljával működő társaságok rövid úton történő kiszűrése, a jogsértések gyors és hatékony feltárása.



A cégtemetők részére céget értékesítők és a cégtemetők érdekeltségébe tartozók vállalkozásaiban rejlő kockázatok mielőbbi azonosításával a NAV azt kívánja elérni, hogy a székhelyszolgáltatónál, cégtemetőnél „működő” adózók mögött álló személyeket a lehető leggyorsabban beazonosítsa, a jogszabálysértő tevékenység adójogi következményeit megállapítsa.



Kiemelt figyelmet kell fordítani azon vállalkozásokra, amelyek bevallásaik szerint nem folytatnak gazdasági tevékenységet, azonban a rendelkezésre álló kontroll adatok (tételes ÁFA, közösségi országokból érkező VIES kontrolladatok, illetve a nemzetközi információcseréből származó egyéb adatok, online pénztárgépekről érkező információk, EKAER adatok) arra utalnak, hogy mégis végeznek tevékenységet. 



A költségvetésre gyakorolt kiemelkedő hatásukra tekintettel a legnagyobb adóteljesítményű adózóknál magas ellenőrzöttségi szintet indokolt fenntartani, így szükséges ellenőrzést végezni, amennyiben a folyamatos kockázatelemzés alapján az adóteljesítményüket alapvetően befolyásoló tényezőkben beálló változás mértéke jelentős. 



A NAV 2017. évben fokozott figyelmet fordít az „offshore” gyanúval érintett adózók, illetve az „offshore” cégalapítást, konstrukciókat közvetítő tanácsadó cégek és ügyvédi irodák ellenőrzésére. Az „offshore” ellenőrzések célja, hogy az állami adó-és vámhatóság az adóelkerülés megelőzése céljából az adózók által alkalmazott „offshore” sémákat beazonosítsa, az „offshore” konstrukciót jogellenesen használó adózókat jogkövető magatartásra bírja. Az „offshore” ellenőrzések terén a nemzetközi együttműködés erősíti az ellenőrzések hatékonyabb lefolytatását, az adójogszabályok megsértése elleni nemzetközi fellépés eredményes eszköze továbbra is a tagállamok adóhatóságaival közösen folytatott ellenőrzés és a releváns nemzetközi szervezetekkel történő szoros együttműködés.



A végelszámolással, felszámolással megszűnt, a cégbíróság által hivatalból törölt cégek volt képviselőinek, tulajdonosainak újabb vállalkozásait az adóhatóság figyelemmel kíséri, kockázatos működés esetén elrendeli az ellenőrzésüket. A csőd-, felszámolási-, végelszámolási és kényszertörlési eljárások alatt álló adózók vizsgálata keretében elsősorban a csalárd ügyletekben részt vevő haszonhúzók feltárása kiemelt jelentőségű az adócsalások visszaszorítása érdekében. A vagyonkimentések adójogi és más jogágba tartozó következményeinek megállapítását, és az esetleges felelősség (különösen a mögöttes, a kártérítési jellegű vezetői és tagi felelősség) érvényesítését az ellenőrzés eszközeivel elő kell segíteni. Ennek érdekében vizsgálandó a fizetésképtelenséggel fenyegető helyzet bekövetkeztének időpontja, vagyis az az időpont, amikor a gazdálkodó szervezet rövid lejáratú kötelezettségei már meghaladják a likvid vagyonát. Ha az adós cégnek nincs megfelelő pénzeszköze - vagy megfelelő hitele a tartozás kifizetésére, illetve nem tud megállapodni a hitelezővel a teljesítés más módjában, vagy a teljesítési határidő módosításában -, akkor bekövetkezik a fizetésképtelenséggel fenyegető helyzet abban az esetben is, ha az adós egyéb vagyona - kimutatások szerint - fedezetet nyújtana a tartozások kielégítésére.








2. Fogyasztási típusú illetve egyéb termékértékesítéshez kapcsolódó adókötelezettségek teljesítésének ellenőrzése



2017. évben folytatódik a gazdaság fehérítése és az adócsalások visszaszorítása a már bevezetett Elektronikus Közúti Áruforgalom Ellenőrző Rendszer (a továbbiakban: EKAER) és az online pénztárgépek segítségével.



A jogkövető vállalkozások érdekeit szolgálja az „adóminimalizáló” (tudatosan felépített és „újratermelődő”) számlázási láncolatok elleni fellépés, az EKAER adatok felhasználásával a szállítmányok nyomon követése, a kockázatos szállítmányok ellenőrzésre történő kiválasztása, az árueredet vizsgálata, több rendészeti szervvel és az élelmiszerlánc-biztonsági hatósággal összehangolt ellenőrzések is. Kiemelt prioritás az idei évben a nagybani piacokon, vásárokon megjelenő zöldség-és gyümölcskereskedőket érintő vizsgálatok lefolytatása is. A bejelentések szabályszerűségének, az adatok helytállóságának ellenőrzése során feltártak képeznek támpontot azon vállalkozások kiszűrésében, amelyek adókikerülésre, adókijátszásra irányuló magatartásukkal torzítják a versenyt. 2017-ben is kiemelt feladatot jelent a kockázati biztosíték alóli mentesség szabályszerű alkalmazásának ellenőrzése. Az EKAER bejelentések ellenőrzése során különös figyelmet kell fordítani azon adózókra, melyek címzettként, illetve feladóként ugyan feltüntetésre kerülnek több bejelentésben, azonban rendszeresen megállapítható, hogy a berakodási, illetve a kirakodási  címek egyike sem köthető az adóalanyhoz. Az EKAER és a vámhatósági adatbázisok felhasználásával kiszűrésre kerülnek a környezetvédelmi termékdíj fizetésre kötelezett, azonban bevallást be nem nyújtó adózók is. 



Kiemelt figyelmet fordít a NAV az illegális fémkereskedelem visszaszorítására is, a helyszíni, eseti vizsgálatok lefolytatására a fémkereskedelmi engedéllyel rendelkező gazdálkodók székhelyén, és telephelyén, a bejelentési kötelezettség alá eső „érzékeny FAJ kód alá tartozó” fémkereskedelmi engedélyköteles anyag leadásának, a fémkereskedőnek nem minősülő személyekre vonatkozó szabályok betartásának ellenőrzésére. Kiemelt ellenőrzési feladat a szellemi tulajdonjog védelméhez kapcsolódó jogsértő cselekmények felderítése, valamint a hamisítás elleni fellépés, hamis termékek lefoglalása, szabálysértési eljárások bevezetése és lefolytatása, illetve büntetőeljárások kezdeményezése.



A hulladékgazdálkodással kapcsolatosan cél a jogellenes tevékenységet végző gazdálkodók minél szélesebb körben történő kiszűrése, valamint ellenőrzése, amely az állami hulladékgazdálkodást közvetítő szervezet szerződő partnereinél történő helyszíni ellenőrzések és eseti vizsgálatok lefolytatásával valósul meg. Ezen – dokumentum alapú, utólagos – vizsgálatok (a vonatkozó jogszabályok által vezetni rendelt nyilvántartások vizsgálata, a raktározási, illetve szállítmányozási bizonylatok ellenőrzése és a vezetni rendelt nyilvántartások adataival történő összevetése) jelentik a NAV főbb ellenőrzési feladatait. A lefolytatásra kerülő ellenőrzések célja a jogosulatlanul igénybe vett támogatások visszafizettetésén túlmenően a prevenció, illetve a korábban feltárt jogsértő tendenciák elterjedésének megakadályozása.



Kiemelt figyelmet kell fordítani 2017. január 1-jétől az online pénztárgép (továbbiakban: OPG) használatára újonnan kötelezettek jogkövető magatartásának elősegítésére. A helyszíni ellenőrzések alkalmával vizsgálni szükséges, hogy a kötelezettek eleget tesznek-e OPG használati kötelezettségüknek, a beérkezett adatokból elvégzett kockázatelemzések eredményei alapján pedig a NAV mérlegeli, hogy indokolt-e további eljárási cselekmények megtétele (szükség szerint élni kell a forgalomszámlálás eszközével is, elérve a bizonylatadási fegyelem javulását is). Kiemelten érdemes vizsgálatokat végezni a piacokon, vásárokon, közterületeken, tekintettel arra, hogy a nyugta-, számla-kibocsátási kötelezettség teljesítésével kapcsolatosan még akkor is magas arányban tárnak fel a revizorok mulasztást, ha a piacokat előzetesen értesítik a vizsgálatokról. A 2016. évi tapasztalatok alapján ezekben az esetekben egyértelmű bevétel növekedés észlelhető az ellenőrzött helyszíneken. 



A NAV a versenysemlegesség biztosítása, az adókötelezettségeiket szabályszerűen teljesítő adózók védelme és a költségvetés bevételeinek biztosítása érdekében ellenőrzi az online kereskedelem, online szolgáltatások, valamint az erre épülő az ún. sharing economy (közösségi étkezés, személyszállítás, szálláshely-nyújtás, stb.) keretében gazdasági tevékenységet adószám kiváltása nélkül végző, bevételeiket eltitkoló magánszemélyeket. Ezen túlmenően kiemelt figyelemben részesül a szellemi tulajdonjoggal érintett termékek internetes kereskedelmének ellenőrzése.



Az adó-és vámhatóság az adózók elektronikus számlázással, illetve az e-számlával kapcsolatos tevékenységét valamennyi rendelkezésére álló eszközzel figyelemmel kíséri, az adózói magatartás ismeretében a jogkövető magatartást elősegíti, illetve az ellenőrzési hangsúlyt és kapacitást a kockázatos adózókra helyezi. 



A 2017. január 1-jén életbe lépő ÁFA kulcs csökkentésekkel érintett termékkörök, tevékenységek esetében támogató, segítő célú ellenőrzéseket kell végezni. 





3. A jövedéki adóval kapcsolatos ellenőrzések

A Nemzeti Adó-és Vámhivatal jövedéki szakterülete által a 2017. évben foganatosított eljárások gerincét elsősorban a költségvetési előirányzatok biztosítását szolgáló, a feketegazdaság visszaszorítására irányuló, egyben az új jogszabályi rendelkezések, jogintézmények érvényre juttatásának érdekében lefolytatott - támogató jellegű - ellenőrzések képezik. Kiemelt szempont, hogy a jövedéki szakterület mind a nem regisztrált alanyi körben, mind a piac regisztrált szereplői tekintetében úgy fokozza az ellenőrzési tevékenységét, hogy a gazdaság szempontjából kockázatos, beavatkozást igénylő területekre helyezze az ellenőrzés súlypontját.

A nem regisztrált alanyi körben a látens jogsértések felderítése és visszaszorítása érdekében az alábbi generális célok kerültek meghatározásra: 

Az ukrán, román és a szerb határszakaszon a dohánygyártmányok, ásványolajtermékek és alkoholtermékek belföldre történő behozatalával összefüggő ellenőrzések, időszakos intézkedések foganatosításával a jogszabályi prevenció érvényre juttatása;

Az adózás alól elvont dohánygyártmányok, és alkoholtermékek felderítése közterületeken, piacokon és más, széles tömegeket vonzó helyszíneken, továbbá a vágott, szárított, fermentált dohány illegális piacra jutásának felderítése érdekében a termőterületek, termelők és azok földrajzi környezetének ellenőrzése;

A dohánygyártmány-feketepiac részarányának további csökkentése, amely a legális piaci szereplők tevékenységének folyamatos élénküléséhez vezethet;

A kedvezményes adómértékkel előállított párlatok illegális forgalomba kerülésének megakadályozása;

Nagyobb üzemanyag-felhasználók (fuvarozási, mezőgazdasági, építési, illetve útépítési tevékenységet végzők) körében a termékek szabványosságának, adózott voltának, helyszíni mintavétellel egybekötött azonnali mobil laboratóriumi vizsgálata, az így végzett országos lefedettséget biztosító ellenőrzések fokozása;

Alkoholtermékek és ásványolajtermékek esetén a harmadik országból, illetve más tagállamból hazánkba végleges, vagy tranzitcéllal érkező szállítmányok fokozott ellenőrzése, valamint az egyéb bejelentési kötelezettség alá eső ásványolaj szállításának ellenőrzése, nyomon követése az EKAER és az Elektronikus Útdíjszedési Rendszer adatainak felhasználásával. 

Valamennyi jövedéki adóalany tekintetében az adózói fegyelem megszilárdítása érdekében a jövedéki tevékenységgel kapcsolatos egyes adózói kötelezettségek teljesülésének fokozott ellenőrzése, egyben a jövedéki adófizetési kötelezettség elkerülésére, eltitkolására irányuló magatartások felderítése folyamatba épített, automatizált kockázati ajánlások, profilok elkészítésével.



4. Jövedelem és vagyoni típusú adókhoz kapcsolódó adókötelezettségek teljesítésének vizsgálata 

A fenti adókötelezettségek teljesítésének vizsgálata során is az önkéntes jogkövetés elősegítése a cél, mindezzel párhuzamosan folytatni kell az adóbevételek csökkenését eredményező agresszív adótervezési törekvések ellenőrzés során történő feltárását és megfelelő minősítését, a mesterséges, valós gazdasági célt nem szolgáló, pusztán adóelkerülő célzatú ügyletek adókihatásainak kiküszöbölését. 



Az adózási átláthatóság, az adókijátszás, az adóelkerülés elleni küzdelem fokozása érdekében fel kell lépni azon adózók ellen, akik a jogi szabályozás gyenge pontjainak agresszív kihasználásával és nyereségük átcsoportosításával jelentősen csökkentik adókiadásaikat. Az összetett pénzügyi rendszerek, az átláthatatlan vállalati struktúrák nem maguktól jönnek létre, így indokolt fellépni azon közvetítők tevékenységével szemben is, akik olyan pénzügyi struktúrákat alakítanak ki, amelyek segítségével ügyfeleik kibújnak jogos adófizetési kötelezettségeik alól. 

Kiemelt figyelmet kell fordítani a 2017-es év során az adózónál alkalmazott transzferár képzés gyakorlatának ellenőrzésére is. 

A kedvező adózási szabályokra figyelemmel nyomon kell követni a kutatás-fejlesztési tevékenységgel kapcsolatos társasági adóalap csökkentéseket, a fejlesztési adókedvezményt, illetve a különféle adókedvezményeket is. 



Fontos ellenőrzési feladat a nagy összegű támogatásból megvalósuló beruházások, eszközbeszerzések célzott ellenőrzése, mivel az ellenőrzési tapasztalatok alapján gyakoriak a támogatási összegek nem valós gazdasági eseményekre alapozott költségelszámolásai (fiktív számlák, túlszámlázott tanulmányok, stb.), ugyanakkor a támogatások folyósításához időben közelítő ellenőrzések végzésével a céltól eltérő felhasználás, egyéb visszaélésszerű magatartás még megakadályozható. Az Európai Mezőgazdasági Garanciaalapból (a továbbiakban: EMGA) finanszírozott jogcímek utólagos ellenőrzése során a NAV kiemelt figyelmet fordít a jogosulatlan támogatás igénylések, a nem jogszerűen működő kedvezményezettek felderítésére.



Jelentős feladat a nemzetközi pénzügyi beszámolási standardok (IFRS-ek) egyedi beszámolási célokra történő hazai alkalmazására való felkészülés és az áttérést választók figyelemmel kísérése, ennek során 2017. évben az adóhatóság az áttérést választó adózók támogató jellegű ellenőrzésére helyezi a hangsúlyt, melynek elsődleges célja az adózók segítése a helyes gyakorlat kialakításában. 



Az idei év során előtérbe kerül a jogdíj fogalmát érintő (2016. július 16-ai hatállyal életbe lépett) módosítás hatásvizsgálata is, a társasági adóalap csökkentő tételek meghatározásánál.



A gazdasági társaságok ellenőrzése során minden esetben figyelemmel kell lenni a bevételtitkoló vagy fiktív költséget elszámolók esetében a mögöttes haszonhúzó magánszemély ellenőrzésére is. A magánszemély adóalanyok körében azokra indokolt koncentrálni, akiknél jelentős jövedelmek eltitkolására utaló jelek merülnek fel. Az adózói kapcsolataikra tekintettel jelentős kockázatot hordozó társaságok magánszemély tagjaira, tisztségviselőire, a vállalkozások pénzforgalmi számlájáról jelentős készpénzt felvevő, de annak vállalkozási célú felhasználását nem igazoló, a csalárd ügyletekkel érintett magánszemélyekre, valamint a csőd-, a felszámolási és kényszertörlési eljárások alá kerülő adózók vagyonát kimentő személyekre szükséges fókuszálni. 



A gyakorlati tapasztalatok alapján különös kockázatot rejthetnek a több társaságot tulajdonló személyek, a több kockázatos cégben tulajdonosi vagy képviselői, illetve meghatalmazotti szerepet betöltő személyek, a cégbírósági eltiltással érintett tagok vagy vezető tisztségviselők. Figyelmet kell fordítani ezen magánszemélyek közül azokra is, akik korábbi egyéni vállalkozásukból felhalmozott tartozással magánszemélyként vállalnak tisztséget gazdasági társaságokban.



A NAV a kis- és középvállalkozások tevékenységét, adózását támogató eljárással, illetve az ellenőrzés eszközeivel is segíti. Az egyszerűbb adózási módok (KATA, EVA, átalányadó) választására jogosult, azonban továbbra is vállalkozói személyi jövedelemadózás mellett adózó, adóminimalizáló jelleggel működő egyéni vállalkozókat az adó- és vámhatóság ellenőrzés alá vonja, annak kockázata miatt, hogy szabálytalan költségelszámolás mellett még az egyszerűbb adózási mód kapcsán fizetendő adóterhet sem vállalják. Az idei évtől a korábbi 6 millió forintról 12 millió forintra emelkedett a bevételi értékhatár a kisadózó vállalkozások tételes adója (KATA) esetében. A KATA értékhatár kiterjesztésével az adóhatóság kockázatelemzési tevékenysége során vizsgálja a KATA adóalanyok bevételi adatainak alakulását. Kiemelt vizsgálati szempont a kisadózó vállalkozások és a velük üzleti kapcsolatban állók között létrejött szerződések valóságtartalmának vizsgálata. A kisvállalati adó (KIVA) bevételi értékhatárának (1 Mrd Ft-ra történő) emelkedése miatt várhatóan növekedni fog ezen adózási módot választó vállalkozások száma, ezért a rendelkezésre álló adóhatósági eszközökkel támogatni kell ezen adózói körben is a jogkövető magatartás érvényre jutását. 



Kiemelt figyelmet indokolt fordítani továbbá a különféle kedvezmények elszámolásaira (kisvállalkozói kedvezmény, vállalkozói osztalékalap csökkentő tételek, különös tekintettel a beruházásból adódóan történő osztalékalap csökkentésre). Egyéb, személyi jövedelemadót érintő kedvezmény jogszerű érvényesítésének ellenőrzése is szükséges annak biztosítására, hogy a kedvezményeket csak az arra jogosult, jogszabályban meghatározott adóalanyi kör vegye igénybe.



Az egyéb szálláshely szolgáltatási - beleértve az internetes szállásmegosztó portálokat, alkalmazásokat, illetve az ott megjelenő szolgáltatásnyújtókat - tevékenységet folytató adózók a tapasztalatok szerint gyakorta nem tesznek eleget számla-, nyugtaadási kötelezettségüknek. Jellemző ezen tevékenységi körben az, hogy a szolgáltatásnyújtók banki úton (átutalás, SZÉP kártya) jutnak hozzá bevételeik jelentős részéhez, azonban ezekről sem állítanak ki bizonylatokat. Az ellenőrzések a gazdaság fehérítését és az önkormányzati adóbevételek emelkedését is eredményezhetik.



Az online platformokon, utazásmegosztó alkalmazások használatával személyszállítási szolgáltatást nyújtók fokozott vizsgálata is indokolt.



A célzott források felhasználásának átláthatósága érdekében 2017-ben is célkitűzés a személyi jövedelemadó 1+1 %-áról tett rendelkező nyilatkozatok alapján a legnagyobb összegű támogatásban részesülő kedvezményezettek ellenőrzése, a felhasználás jogszerűségének vizsgálata. 





5. Foglalkoztatáshoz kapcsolódó adókötelezettségek teljesítésének ellenőrzése



A foglalkoztatást terhelő közterhek 2017-től jelentős mértékben csökkentésre kerültek, a gazdaság fehérítése, a foglalkoztatást terhelő adó és járulék kötelezettségek teljesítésének előmozdítása érdekében a NAV támogató eljárással segíti az adózók adókötelezettségeinek teljesítését. 



A rendelkezésére álló informatikai rendszerek segítségével az állami adó- és vámhatóság folyamatosan nyomon követi a bejelentési és bevallási kötelezettségek teljesítését és kockázatelemzés során elemzi a feltárt eltéréseket. Amennyiben a kockázatkezelés indokolja, akkor az ellenőrzések elsősorban a be nem jelentett alkalmazottakat foglalkoztatókra, a bejelentési, változás-bejelentési kötelezettségüket teljesítő, de járulékbevallást be nem nyújtó adózókra, a munkaerő kölcsönzés konstrukciójával a járulékfizetést kikerülni igyekvőkre, valamint az alternatív adózási formákat választó adózói (KATA, KIVA, EVA) körből kikerülőkre irányulnak. 



A megemelt minimálbér alkalmazásához kapcsolódó kötelezettségek ellenőrzése fontos szempont, a jogalkotó által megvalósítani kívánt célok érvényesülése érdekében. Az adóhatóság figyelemmel kíséri a korábban teljes munkaidőben foglalkoztatott munkavállalók részmunkaidőben történő foglalkoztatásának valódiságát. 



A tapasztalatok szerint egyes munkaerő-kölcsönző társaságok a szabályszerű működés látszatának fenntartása mellett, a tényleges (teljes munkaidős) foglalkoztatással szemben csökkentett mértékben teljesítik a járulékkötelezettségek bevallását, ugyanis előtérbe került a munkaidővel történő manipuláció. Ezzel párhuzamosan esetenként fiktív számlák felhasználására is sor kerül. A gyakorlati tapasztalatok miatt a munkaerő-kölcsönzés 2017-ben is kiemelten ellenőrizendő tevékenység.



Az adó- és vámhatóság az alkalmazottak biztosítotti életútját nyomon követi, az alkalmazottak csoportos átjelentését észlelve az új foglalkoztatók bejelentési és bevallási kötelezettségének teljesítését vizsgálja. 



Tekintettel a külföldi munkavállalás elterjedésére, indokolt azon alkalmazottak belföldi biztosítási jogviszonyának vizsgálata, akiket kiküldetés keretében foglalkoztatnak.





6. A szerencsejáték tevékenység ellenőrzése



 A NAV kiemelt figyelmet szentel a 2016. évben bevezetett játékosvédelmi szabályok szervezők részéről történő végrehajtásának ellenőrzésére, ezen belül is elsődleges, hogy a szerencsejátékokban történő részvételből saját döntés vagy bírósági korlátozás alapján kizárt személyek az érintett szerencsejátékokban ne vehessenek részt, illetve érvényesüljenek az egyéb önkorlátozó intézkedések. 



Az engedély nélküli szerencsejátékok, azon belül is az illegális online szerencsejátékok ellenőrzése az állami adó-és vámhatóságnak változatlanul kiemelt feladata. Ezen ellenőrzések eredményeképpen kerülnek az engedély nélküli internetes szerencsejátékot szervező oldalak blokkolásra, az érintett szervezőkkel szemben bírság kerül kiszabásra, valamint a pénzügyi blokkoláshoz kapcsolódó, 2016. októberében elfogadott jogszabály-módosítás alapján keletkezett új feladatok is végrehajtásra kerülnek. A pénzügyi blokkolás részletszabályai várhatóan az idei év elején kerülnek majd rendeleti szinten kidolgozásra. 



2017-ben kiemelt figyelmet kell fordítani az év elején engedélyezésre kerülő online kaszinójáték, valamint a távszerencsejáték ellenőrzési rendszerének kialakítása. Mindezeken túl, változatlanul kiemelt feladat folyamatos célellenőrzés keretében az engedélyezett játékkaszinó egységek, valamint a kártyatermek ellenőrzésének fenntartása. A játékkaszinó és a kártyaterem üzemeltetése, valamint a távszerencsejáték és az online kaszinójáték szervezése a pénzmosás és a terrorizmus finanszírozása megelőzéséről és megakadályozásáról szóló 2007. évi CXXXVI. törvény hatálya alá tartozik, a törvény előírásainak történő megfelelés az érintett szerencsejátékok tekintetében szintén kiemelt ellenőrzési szempont.





7. A vámellenőrzések irányai



	

	A vámellenőrzések során a vámhatóság áru-, vagy ügylet specifikus vizsgálatokat végez, melyek főbb irányai különösen a nem uniós státuszú áruk jelenlétére vonatkozó vámszabályok betartásának, az áru helyes tarifális besorolásának, az áru bejelentett származásának, a vámérték valódiságának vizsgálata, beleértve a kereskedelempolitikai intézkedések, így különösen az anti-dömping és kiegyenlítő vám intézkedések betartásának vizsgálatát is.



	Az áru specifikus vizsgálatokat elsősorban a vámeljárás alá vonás alkalmával, az áru átengedése előtt végzi el a vámhatóság. A vámellenőrzés fontos elemét képezi az okmányvizsgálat és az áruvizsgálat, mely során a normál és az egyszerűsített eljárásoknál egyaránt kialakításra kerültek azok az ellenőrzési metodikák, amelyeket az eljárások során figyelembe kell venni és végre kell hajtani. A vámellenőrzés során az áruvizsgálat az okmányokon szereplő áruval kapcsolatos adatok valóságtartalmának az ellenőrzését jelenti. Az áruvizsgálat intézkedéseit meghatározza, hogy az áruval kapcsolatosan milyen adatok ellenőrzésére kerül sor (pl. mennyiség, minőség, tarifális besorolás, származás, vámérték stb.).



	Az ügylet-specifikus ellenőrzések jellemzően az ügyletek lebonyolítását és a vámeljárás alá vont áru átengedését követően, utólag történnek. A vámeljárások egyszerűsítése és gyorsítása érdekében tett európai uniós és nemzeti törekvések abba az irányba mutatnak, hogy – az elektronikus vám és az egyszerűsített eljárások térnyerésével egyidejűleg – az alapeseti vámeljárások folyamatából egyre inkább az utólagos jellegű, úgynevezett áruátengedést követő ellenőrzésekre helyeződjék a hangsúly. 







II.



1. Az ellenőrizendő főbb tevékenységi körök



· Gépjármű, motorkerékpár kereskedelme, javítása, kiemelten a használtgépjármű kereskedelme

· Ingatlanbérbeadás, egyéb szálláshely-szolgáltatás

· Személyszállítási szolgáltatás

· Egyéb máshová nem sorolható oktatás







2. Jövedelmezőség szempontjából ellenőrizendő tevékenységek:





47.91 Csomagküldő internetes kiskereskedelem

96.04 Fizikai közérzetet javító szolgáltatás



tevékenységgel foglalkozó vállalkozások, amennyiben jövedelmezőségük (eredmény/nettó árbevétel) alacsonyabb, mint az adott térségre, gazdálkodási formára tekintettel megállapított, az alábbiak szerinti táblázatban megjelölt jövedelmezőségi mutató 50 %-a.





		Jövedelmezőségi szintek



		 

		TESZOR kód



		Az adózó székhelye

		47.91

Csomagküldő internetes kiskereskedelem

		96.04

Fizikai közérzetet javító szolgáltatás



		BARANYA MEGYE

		15,6

		17,8



		BÁCS-KISKUN MEGYE

		14,5

		11,3



		BÉKÉS MEGYE

		12,5

		15,7



		BORSOD-ABAÚJ-ZEMPLÉN MEGYE

		19,3

		18,0



		CSONGRÁD MEGYE

		9,6

		17,8



		FEJÉR MEGYE

		18,2

		19,2



		GYŐR-MOSON-SOPRON MEGYE

		14,4

		15,1



		HAJDÚ-BIHAR MEGYE

		13,8

		19,2



		HEVES MEGYE

		15,0

		9,7



		JÁSZ-NAGYKUN-SZOLNOK MEGYE

		11,0

		15,0



		KOMÁROM-ESZTERGOM MEGYE

		10,3

		11,5



		NÓGRÁD MEGYE

		18,1

		12,9



		PEST MEGYE

		13,07

		20,6



		SOMOGY MEGYE

		11,7

		19,8



		SZABOLCS-SZATMÁR-BEREG MEGYE

		12,9

		26,0



		TOLNA MEGYE

		17,9

		20,3



		VAS MEGYE

		15,1

		7,8



		VESZPRÉM MEGYE

		13,7

		11,8



		ZALA MEGYE

		14,7

		22,6



		BUDAPEST

		13,7

		16,8







A fenti táblázatban megjelölt tevékenységet végző vállalkozások ellenőrzésének ki kell terjednie a nyilvántartások teljes körűségére, a szerződéses kapcsolatok dokumentáltságára, a bevétel- és költségelszámolások valóságtartalmára, az adó- és járulékfizetési kötelezettség teljesítésére.





III.



Az ellenőrzési típusok tervezett arányszámai



		

		Ellenőrzés típusa

		Arány (%)



		1.

		Bevallások utólagos vizsgálatára irányuló ellenőrzések (ideértve az egyszerűsített ellenőrzéseket is)

      ebből:

		 59,3





		

		1.1 Vagyongyarapodási vizsgálatok 

		 0,1





		

		1.2.  Bevallás kiegészítése alapján elrendelt ellenőrzések

		  0,1 



		

		1.3. Kiutalás előtti ellenőrzések



		 7





		

		1.4. Átalakuló, egyesülő, szétváló, a tevékenységüket kezdő, a csőd, felszámolási, kényszertörlési eljárás alapján, vagy egyéb módon megszűnő, vagy tevékenységüket jogutód nélkül megszüntető vállalkozások ellenőrzései

		7





		2.

		Állami garancia beváltásához kapcsolódó ellenőrzések

		    0,4



		3.

		Egyes adókötelezettségek teljesítésére irányuló ellenőrzések

		 27,8 





		4.

		Adatok gyűjtését célzó, illetőleg egyes gazdasági események valódiságának vizsgálatára irányuló ellenőrzések 

		 12,3 



		5.

		Ellenőrzéssel lezárt időszakra vonatkozó ismételt ellenőrzések

		  0,1 



		6.

		Egyéb Art.-on kívüli ellenőrzések (pl. 1+1 % ellenőrzése)

		  0,1 



		

		Összesen

		         100,0











Jelen tájékoztatás az állami adó- és vámhatóság 2017. évi ellenőrzési tevékenységére érvényes, kiadmányozása napjától a Nemzeti Adó- és Vámhivatal Vezetője által, a Nemzeti Adó- és Vámhivatal 2016. évi ellenőrzési feladatainak végrehajtásához kapcsolódó ellenőrzési irányokról szóló 4001/2016. szám alatt kiadott tájékoztatás nem alkalmazható.





Budapest, 2017. február 20.



	Tállai András

	a Nemzeti Adó- és Vámhivatal vezetője

A Nemzeti Adó- és Vámhivatal által kiadott


4004/2015. tájékoztatás


a Nemzeti Adó- és Vámhivatal
2015. évi ellenőrzési feladatainak végrehajtásához kapcsolódó
ellenőrzési irányokról

A Nemzeti Adó- és Vámhivatal (a továbbiakban: NAV) stratégiai célkitűzése egyrészt az államot és az Európai Uniót megillető bevételek minél teljesebb körű biztosítása, az adóelkerülésből, támogatások jogosulatlan igénybevételéből származó veszteségek csökkentése, másrészt igazságos piaci környezet fenntartása, a jogszerűen működő gazdasági szereplők versenyhátrányának csökkentése a jogszerűtlen csalárd adózók gazdaságból történő kiiktatásával.


Az ellenőrzési tevékenység eszközeivel 2015-ben elő kell segíteni az adózók jogkövetési szintjének emelését, a magasabb adózási hajlandóság biztosítását, és az alacsonyabb mértékű fekete- és szürkegazdaság irányába való elmozdulást. 


Az adózás rendjéről szóló 2003. évi XCII. törvény (a továbbiakban: Art.) 90. § (1) és (9) bekezdései értelmében a kötelező ellenőrzéseken túl az állami adó- és vámhatóság az ellenőrzési tevékenységét a vezetője által évenként február 20-áig közzétett ellenőrzési tájékoztatás alapján végzi. 

A tájékoztatás az aktuális gazdasági folyamatokra, az adópolitikai célkitűzésekre, a jogszabályváltozásokra figyelemmel meghatározza az adott év kiemelt vizsgálati céljait, az ellenőrizendő főbb tevékenységi köröket a gazdálkodási típusokra, az adóbevételi érdekeket leginkább sértő magatartásformákra, illetőleg az adóbevételi szempontból legnagyobb kockázatot jelentő adózói csoportokra kiemelt figyelemmel szabályozza az adóhatóság ellenőrzési kapacitásainak felhasználását.


Fenti célkitűzésekre és a jogszabályi felhatalmazásra tekintettel a 2015. évi ellenőrzési tevékenységre vonatkozóan a következő tájékoztatást adom.

A)


Az adóztatási szerv ellenőrzési feladatai

I.

Egyes adónemek ellenőrzése során meghatározott célkitűzések

1. Általános forgalmi adó

Az áfa-visszaélések elterjedése, illetve ezzel együtt a feketegazdaság jelentős térnyerése a teljes nemzetgazdaságra nézve számos negatív hatást gyakorol. A nyilvánvaló költségvetési kiesésen túl a feketegazdaság a piaci versenyt is torzítja, hiszen egyes gazdasági szereplők „érdemtelenül” juthatnak kedvezőbb pozícióba. 


Az adóhatóság célirányos fellépése szükséges az áfa csalások valamennyi beazonosítható típusa és azok elkövetői ellen. 

Az ellenőrzésre történő kiválasztásban továbbra is előtérbe kerül a fizetendő adó valótlan tartalmú számlák befogadásával történő csökkentése (ún. adóminimalizálás), az áfa- és a jövedelemadó bevallások összhangjának hiánya, az ÁFA bevallás szerint nagy forgalom mellett egyéb bevallási kötelezettség hiányos teljesítése, a közösségi beszerzés bevallásának és továbbértékesítésének eltitkolása, a belföldi értékesítés bevallásának eltitkolása, csalás gyanús export-import ügyletek bonyolítása, a vállalkozások kapcsolatrendszerén, számlázási láncolatán, érdekmegosztásán alapuló szervezett csalásban való részvétel gyanúja, az Európai Közösség tagországainak vállalkozásaival folytatott kereskedelmi forgalomhoz párosuló jelentős VIES eltérés.

Ellenőrzést indokolt lefolytatni az olyan, végső fogyasztók számára termékértékesítési vagy szolgáltatásnyújtási tevékenységet végző adózóknál is, akik nem tesznek eleget bizonylat-kiállítási kötelezettségüknek. 

Különösen fontos a láncügyletek gyors – egyes gazdasági események valódiságának vizsgálatára irányuló ellenőrzési típus alkalmazásával történő – feltárása, ami elősegítheti azok piaci árakra gyakorolt negatív hatásának kiküszöbölését is.

Az állami adó- és vámhatóság a rendelkezésére álló kockázatelemzési és kiválasztási rendszerek hatékony felhasználásával biztosítja a feltehetően csalási céllal létrehozott láncolatban szereplők azonosítását, az értékesítési láncolatba mesterségesen beépített közbenső szereplők fokozottabb hatékonysággal történő vizsgálatát.

Az értékesítési láncolatok, körbeszámlázások szoros kapcsolatban állnak az áruk mozgatásával (fuvarozásával), különösen a Magyarország területére, vagy az innen az unió más tagállamába irányuló árufuvarozásokkal. 2015-ben az áruk mozgatásával összefüggő visszaélések visszaszorítása érdekében folytatott valós idejű ellenőrzéseket az Elektronikus Közúti Áruforgalom Ellenőrző Rendszerben (a továbbiakban: EKAER) rögzített adatokra is figyelemmel folytatja az adó- és vámhatóság. 

Ezen adatok, kiegészülve a közösségi összesítő nyilatkozatok, a tagországi VIES adatok és a belföldi általános forgalmi adó összesítő jelentés adataival, illetve az azok összefuttatása révén keletkező eltérésekkel lehetővé teszik, hogy az adóhatóság a legkockázatosabb adózói körökre koncentrálhassa utólagos ellenőrzéseit is.

Fontos társadalmi érdek fűződik ahhoz, hogy az általános forgalmi adó fizetésre kötelezettek a gazdasági tevékenységük megkezdését követően minél hamarabb az adóhatóság látókörébe kerülhessenek. Az általános forgalmi adóval összefüggő bevallási kötelezettségek 2015 évtől történő változásai (jogelőd nélkül újonnan alakult adózók havonkénti bevallási kötelezettsége; éves bevallók áttérési kötelezettsége negyedéves áfa-bevallásra, ha az adóévet megelőző második évben teljesített termékértékesítés illetve, szolgáltatásnyújtás ellenértéke meghaladja az 50 millió forintot; havi összesítő nyilatkozat benyújtási kötelezettség, ha a tárgyévi Közösségen belüli termékbeszerzés értéke meghaladja az 50 ezer eurónak megfelelő pénzösszeget) pedig lehetőséget biztosítanak a valós idejű ellenőrzések fokozására, a fiktív cégalapítások kiszűrésére.

A csalárd ügyletek visszaszorításában jelentős szerepet kap a prevenció is, figyelemmel arra, hogy 2015. január 1-jétől az adókötelezettségek megkerülésének vélelmezése esetén az adóhatóság az adóalanyokat e tényről tájékoztathatja, ami segítheti a jóhiszemű adóalanyokat a csalásban való részvétel elkerülésében.

Az ellenőrzéseknek ki kell terjedniük a kockázatelemzéssel feltárt, szervezett csalási konstrukciókban résztvevő vállalkozásokon túl az azokat irányító, haszonhúzó magánszemélyek vizsgálatára is. A legnehezebben felderíthető, az egyes területi szervek illetékességi területén, vagy akár az országhatárokon is átnyúló, bonyolult ügyekben az általános hatásköri és illetékességi szabályoktól eltérő ellenőrzés lefolytatására a NAV elnökének engedélye alapján bármelyik adóigazgatóság jogosult, miáltal az egyes ügyek összefüggései és kapcsolódási pontjai még gyorsabban és hatékonyabban feltárhatók.


A jogsértések feltárása körében nélkülözhetetlen a vám- és bűnügyi szakterülettel történő szoros együttműködés, valamint az Európai Közösség más tagországaiból érkező kontroll adatok, jelzések, a nemzetközi információcsere keretében rendelkezésre álló adatok felhasználása. Az adójogszabályok megsértése elleni nemzetközi fellépés eredményes eszköze továbbra is a tagállamok adóhatóságaival közösen folytatott ellenőrzés és a releváns nemzetközi szervezetekkel történő szoros együttműködés. 

Az Európai Unió kiemelt figyelmet fordít az elektronikus kereskedelemre, amely az adóhatóság számára is kihívást jelent tekintve, hogy a kiskereskedelmi áruforgalmon belül rohamosan emelkedik az online (web-áruházakon keresztül bonyolódó) kereskedés volumene. Gyakori, hogy az internetes kereskedelemmel foglalkozó vállalkozások, már alakulásukkor kizárólag ezzel a tevékenységgel foglalkoznak, mely esetben nem rendelkeznek a hagyományos kereskedelem területén szerzett adózási kultúrával, tapasztalattal. Az adóhatóság ellenőrzési tevékenységének preventív hatása esetükben különös jelentőséggel bír.


2015. évtől tovább bővül a fordított adózás alá eső termékértékesítések, szolgáltatásnyújtások köre az egyes vas- és acélipari termékekkel, valamint a munkaerő-kölcsönzés teljes spektrumával. Erre tekintettel az általános forgalmi adó vizsgálatok során a vonatkozó szabályok betartásának ellenőrzésén túl azt is szükséges figyelemmel kísérni, hogy az adóalanyok a csalárd tevékenységüket áthelyezik-e más termékek, szolgáltatások piacára.


2015-től módosul az előleg után keletkező adófizetési kötelezettség szabályozása, így már nem csupán a pénz vagy készpénz-helyettesítő fizetési eszköz, hanem bármely más formában kapott vagyoni előny juttatása is adófizetési kötelezettséget keletkeztet, ha annak összege az ellenértékbe beszámítható, melynek ellenőrzésére szintén szükséges gondot fordítani.

2. Társasági adó és alternatív adók

A társasági adó ellenőrzések hagyományos területei - az adózás előtti eredmény terhére indokolatlanul elszámolt költség-, ráfordításelemek kiszűrése, a veszteségelhatárolási szabályok helyes alkalmazása, az adóalap módosító tételek jogszerűsége - mellett a transzferárazás az egyik legnagyobb kihívás az adókockázatok területén. 


Mindezzel párhuzamosan folytatni kell az adóbevételek csökkenését eredményező agresszív adótervezési törekvések ellenőrzés során történő feltárását, megfelelő minősítését a mesterséges, valós gazdasági célt nem szolgáló, pusztán adóelkerülő célzatú ügyletek adókihatásainak kiküszöbölését.


Az ellenőrzéseknek változatlanul ki kell terjednie a beruházásnak minősülő tételek elszámolásának helytállóságára, a bizonylat nélküli, fiktív számlákra alapozott költségelszámolások feltárására, valamint továbbra is kiemelt jelentőségű a kutatás-fejlesztési tevékenységgel kapcsolatos társasági adóalap csökkentést alkalmazó, és a különféle adókedvezményeket (látvány-csapatsport, filmalkotás, előadó-művészeti szervezet támogatása, kis- és középvállalkozások kamatkedvezménye stb.) érvényesítő adózók vizsgálata.

Jogszabályi kötelezettség a fejlesztési adókedvezmény első igénybevételét követő hármadik év végéig történő minimum egyszeri ellenőrzése, de alapvető feladat a társaságok által igénybevett támogatások (államháztartással szembeni egyes juttatások) szabályszerű felhasználásának ellenőrzése is.


A számviteli rend és a bizonylati fegyelem vizsgálata során az adóhatóság a jogkövetés elősegítése érdekében következetesen feltárja, és szükség esetén szankcionálja a könyvek, nyilvántartások vezetésének elmulasztását, a nyilvántartások és benyújtott bevallások összegben való eltérését, a belső szabályzatok hiányát, illetve előírásainak be nem tartását, a bejelentési és adatszolgáltatási kötelezettség nem teljesítését, továbbá a bizonylat kiállítás és iratmegőrzés szabályainak be nem tartását.


Tárgyévben is célkitűzés a feltételes adó-megállapítás tárgyában hozott határozatokkal érintett tranzakciók megvalósulásának, az adó-megállapítás iránti kérelemben foglalt tények teljesülésének utólagos ellenőrzése, és a jövedelem -(nyereség-) minimum utáni adókötelezettség teljesítésének egyéb kockázatok felmerülése esetén történő vizsgálata.


2013. január 1-jétől társasági adó helyett a jogszabályi feltételeknek megfelelő adózók immár a kisvállalati adó (KIVA), illetve a kisadózó vállalkozások tételes adója (KATA) szabályai szerint is teljesíthetik adófizetési kötelezettségüket, így az egyszerűsített vállalkozói adón (EVA) túl ez a két adónem is választható alternatívát kínál. Az adóhatóság feladata, hogy az ellenőrzés eszközeivel is elősegítse az alternatív adózási formákat választó adózók adókötelezettségeinek jogszerű teljesítését.

3. Egészségbiztosítási Alapot és Nyugdíjbiztosítási Alapot megillető bevételek

A társaságokat tekintve az általános forgalmi adó mellett évek óta a szándékos adókikerülés leginkább érintett területét képezik a foglalkoztatást terhelő adók, járulékok, ezért továbbra is célkitűzés az adó- és járulékfizetésre kötelezettek teljesítésének elősegítése, illetve a teljesítés adóhatósági eszközökkel történő kikényszerítése. 

Hatékony eszközei a fekete foglalkoztatás visszaszorításának a preventív célból is végzett, a vám- és pénzügyőri szakterülettel, társhatóságokkal együttesen szervezett operatív ellenőrzési akciók, és az ezekhez szervesen kapcsolódó utólagos adóellenőrzések. 


Az ellenőrzések 2015-ben is elsősorban a be nem jelentett alkalmazottak feltárására, a bejelentési, változás-bejelentési kötelezettséget teljesítő, de bevallást be nem nyújtó, a munkaerő kölcsönzés konstrukciójával a járulékfizetést kikerülni igyekvő, a minimális járulékalap összegét helytelenül megállapító, illetve a magas árbevétel és forgalom mellett kevés számú munkavállalót foglalkoztató adózókra irányulnak. Továbbra is hangsúlyt kap a támogatottak széles körét érintő szociális hozzájárulási adókedvezmények jogszerű igénybevételének ellenőrzése (pl. szakképzettséget nem igénylő munkakörökben foglalkoztatott munkavállalók utáni adókedvezmény, a 25 év alatti vagy az 55 év feletti foglalkoztatottak után érvényesíthető kedvezmény), a társaságok vezető tisztségviselőinek biztosítási jogviszonya, valamint az ahhoz kapcsolódó járulékfizetési kötelezettségek vizsgálata is. 


A társaságok mellett az egyéni vállalkozók körében is folytatni kell a bevallás benyújtását elmulasztó; nem a garantált bérminimum összege alapján járulékbevallást benyújtó, de szakképzettséget igénylő tevékenységet végző; a tevékenységüket szüneteltető, de egészségügyi szolgáltatási járulék kötelezettség alá be nem jelentkezett; vagy az évek óta veszteséges adózók vizsgálatát. 


Indokoltak továbbá a tevékenység specifikus járulék vizsgálatok egyes szolgáltatóknál (vendéglátó-ipari tevékenységet folytatók, fodrászok, műköröm építők, kozmetikusok, masszőrök, víz-, gáz- és fűtésszerelők, magánorvosok, állatorvosok körében), valamint azon vállalkozóknál, ahol a tevékenységből fakadóan minimális költségelszámolásra van lehetőség (biztosítási ügynökök, reklámügynökök, ingatlanközvetítők, weboldalszerkesztők-tervezők).

4. Személyi jövedelemadó, egyéb adók, adókötelezettségek, jogosultságok ellenőrzése

A személyi jövedelemadó ellenőrzések körében 2015 évben is a költségvetésnek szándékosan kárt okozó, valamint a jelentős jövedelmeket eltitkoló magánszemélyek vizsgálata a hangsúlyos.


A jövedelmek eltitkolása egyrészt a tőkejövedelmek eltitkolása, másrészt a be nem jelentett munkavégzés, illetve a munkavállalók valóságosnál alacsonyabb munkaidőre történő bejelentése (ál-részmunkaidő), vagy pedig a bérek egy részének „zsebbe fizetése” által egyaránt megvalósulhat.

Az eltitkolt jövedelmek feltárása érdekében vizsgálandó a magánszemélyek jövedelmeinek és vagyongyarapodásának, illetve életvitelre fordított kiadásainak összhangja elsődlegesen a működésükre, adózói kapcsolataikra tekintettel jelentős kockázatot hordozó társaságok magánszemély tagjai; a vállalkozások pénzforgalmi számlájáról jelentős összegű készpénzt felvevő, de annak vállalkozási célú felhasználását igazolni nem képes, az adócsalás gyanús ügyletekkel érintett magánszemélyek; valamint a csőd-, a felszámolási-, a végrehajtási és a kényszertörlési eljárások alá kerülő adózók vagyonát vagy jelentős jövedelmeket eltitkoló magánszemélyek körében. A gazdasági társaságok és a magánszemélyek ellenőrzéseit egymásra épülően kell végezni.


Tekintve, hogy a vidéki adóigazgatóságok illetékességi körébe tartozó gazdálkodók túlnyomó többsége egyéni vállalkozóként végzi tevékenységét, 2015-ben indokolt az eddigieknél nagyobb kapacitást fordítani ezen adózói kör ellenőrzésére. Az egyéni vállalkozók esetében különösen vizsgálandók: a bevallási kötelezettségeiket nem teljesítők, a több éve veszteséges, de ennek ellenére jelentős összegű beruházásokat végrehajtók; a kiskereskedelmi jellegű tevékenységet végző adózók, ha vallott árbevételeik és értékesített készleteik értéke között aránytalanság áll fenn; aktív korban lévő magánszemélyek, akik egyéni vállalkozói tevékenységüket 1-2 éve megszüntették, azonban a megszüntetés óta az adóhatóságnak nincs a jövedelemszerzésükkel kapcsolatos információja; illetve az egyéni vállalkozóként több éven keresztül a bevétellel közel azonos költséget valló adózók.


A személyi jövedelemadózás szempontjából nem elhanyagolhatók az adózói kör jelentős szegmensét alkotó őstermelők sem. Esetükben továbbra is vizsgálandók a bevallás benyújtását elmulasztók, illetve az egyéni vállalkozóként is ugyanolyan, vagy hasonló tevékenységet folytató adózók. Utóbbi esetében különösen indokolt a két tevékenységgel kapcsolatos számlák, bizonylatok szabályszerű, elkülönített nyilvántartásának, könyvelésének ellenőrzése. 


A jövedelem- (nyereség-) minimum utáni adókötelezettség teljesítésének vizsgálata elsősorban az olyan jövedelmezőnek tekinthető területeken működő vállalkozók esetében indokolt, ahol az ellenőrzés elrendelését egyéb kockázatok is alátámasztják.


A bevallott adóalapok teljes körűségének vizsgálata céljából a vállalkozási tevékenységet nem folytató magánszemélyeknél is ellenőrizendő az adókedvezmények (különösen a családi kedvezmény) feltételeinek teljesülése, az adó-visszaigénylések jogszerűsége 2015-ben is célkitűzés a személyi jövedelemadó 1+1 %-áról tett rendelkező nyilatkozatok alapján a legnagyobb összegű támogatásban részesülő kedvezményezettek fokozottabb, és a felhasználás jogszerűségét célzó vizsgálata. 

Egyéb adók, illetve adó jellegű kötelezettségek közül a szakképzési hozzájárulás, a pénzügyi tranzakciós illeték, valamint a reklámadó esetében az egyes adókötelezettségek teljesítésének vizsgálatára irányuló ellenőrzés eredményének függvényében kell megindítani a bevallások utólagos vizsgálatát.


Továbbra is feladat az állami garancia beváltás jogszerűségének ellenőrzése, melyet országos hatáskörrel a Kiemelt Adózók Adóigazgatósága végez. Az állami kezesség- és viszontgarancia-beváltások nagyságrendjét döntően a kis- és középvállalkozások hiteleihez kapcsolódó kifizetések, valamint a lakásvásárlási célokat támogató jogszabályi állami kezességek beváltása határozza meg.

5. Környezetvédelmi termékdíj, népegészségügyi termékadó és energiaadó ellenőrzése

A környezetvédelmi termékdíj, népegészségügyi termékadó és energiaadó ellenőrzések továbbra is elsősorban az adókötelezettség bevallásának, bejelentésének benyújtását elmulasztó adózók felderítését, az adófizetési kötelezettséget szabályszerűen teljesítők körének bővítését célozzák.


A környezetvédelmi termékdíj adóellenőrzések célja az önbevallás helyességének és jogszerűségének megállapítása a termékdíj törvény hatálya alá tartozó termékek tekintetében. A vizsgálatok érintik a 2015-től termékdíj köteles irodai papírokat, egyéb vegyipari termékeket illetve egyéb műanyag termékeket, valamint a 2014-től működtethető termékdíj raktárakat is, melynek súlypontjai a betárolás és kitárolás mellett a raktárnyilvántartás, a készletkezelés és a kimutatás. Az adókötelezettség teljes körű teljesítésének vizsgálata körében figyelmet indokolt fordítani a termékdíjjal érintett elektromos és elektronikai termékek körének jelentős bővülésére is.

Az energiaadó adónemben a visszaigénylések szabályszerűségét szükséges ellenőrizni, népegészségügyi termékadó vizsgálatok pedig kiterjednek a termékek – különösen az új termékcsoportként megjelenő alkoholos italok - helyes tarifális besorolására, az összetétel hitelt érdemlő igazolására, a mentességek jogszerű alkalmazására, a számlán való feltüntetési kötelezettség szabályos teljesítésére, valamint az Egészségbiztosítási Alapot jogszerűen megillető, de nem realizálódott bevételek utólagos előírására is. 

II.

Az egyes adónemektől független ellenőrzési célkitűzések

1. Árumozgások valós idejű ellenőrzése 

Az Európai Unió más tagállamaiban található feladási címről belföldi átvételi címre, Közösségen belüli termékbeszerzési vagy eltérő egyéb célú közúti fuvarozás, belföldi feladási címről az Európai Unió más tagállamaiban található átvételi címre Közösségen belüli értékesítés vagy egyéb célú közúti fuvarozás, továbbá belföldi feladási címről belföldi átvételi címre történő közúti fuvarozással járó első belföldi adóköteles termékértékesítés esetén az EKAER-en keresztül történő bejelentési kötelezettség előírásával új eszköztárral gyarapodik mind a kockázatkezelési-kiválasztási, mind az ellenőrzési szakterület az adócsalások elleni küzdelemben.


Az új szabályozás előnye, hogy lehetőséget teremt a szállítmányok természetének figyelembe vételével végzett előzetes szűrések alapján, célzott – a bevallások utólagos vizsgálatára irányuló ellenőrzéseket megalapozó adatgyűjtés vagy egyes adókötelezettségek teljesítésére irányuló - ellenőrzések végrehajtására, a virtuális szállítmányok csökkentésén keresztül az adóelkerülések számának mérséklésére. A szállítmányok nyomon követése, kockázatos szállítmányok ellenőrzésre történő kiválasztása, az árueredet vizsgálata, több rendészeti szervvel és az élelmiszerlánc-biztonsági hatósággal összehangolt ellenőrzés keretében magas hatásfokkal végezhető. 


Az EKAER adatainak az elektronikus útdíj rendszer adataival történő összekapcsolása pedig megteremti a belföldön végzett, vagy a belföldet is érintő áruszállítások, főként e-útdíj kamerarendszer segítségével történő nyomon követését, valamint a valós idejű és elektronikusan – elemezhető formában – rögzített fuvarozási adatok alapján működő NAV kockázatkezelési rendszer szerint, valós időben szervezett mélységi (fizikai) ellenőrzést magában foglaló komplex árumozgás ellenőrzés lehetőségét. 


A rendszer bevezetésével és működtetésével a jövőben könnyebben feltárhatóvá és bizonyíthatóvá válnának a fiktív áruszállítások, vagy a közösségi termékbeszerzésekhez kapcsolódóan meg nem fizetett áfa kötelezettségek. 

2. Online pénztárgépek használatának ellenőrzése

Az online pénztárgépek bevezetése és ezzel a pénztárgépek és az adóhatóság közötti online kapcsolat kialakítása új alapokra helyezte a pénztárgép használatot és annak adóhatósági ellenőrzését is. Az elérni kívánt cél komplex: a költségvetési bevétel növelése, a gazdaság fehérítése, a korábbi, pénztárgéppel elkövetett visszaélések visszaszorítása, az adómorál erősítése. 


Az adóhatóság közvetlen információkat kap a pénztárgépben rögzített tételekről, melyeket utólagos kockázatelemzéshez használhat fel, illetve az ilyen módon rendelkezésre álló adatoknak köszönhetően az operatív ellenőrzések is hatékonyabban végezhetők (például próbavásárlás során lehetőség nyílik a vizsgálat alá vont adózó pénztárgépének adatait a helyszínen lekérdezni, illetve egyszerűbbé válik a forgalomszámlálás és a pénztárrovancs elvégzése is).


Az alaposabb kiválasztásnak köszönhetően a helyszíni ellenőrzések hatékonyságát mindinkább növelni kell és az online pénztárgépek működtetésével kapcsolatos kötelezettségek teljesítésének ellenőrzését továbbra is kiemelt feladatként kezelve folyamatosan biztosítani szükséges az erős - nem utolsó sorban preventív hatást kifejtő - hatósági jelenlétet. 

3.
Adóregisztráció, újonnan alakult vállalkozások kockázatelemzése, ellenőrzése és fokozott adóhatósági felügyelet következetes alkalmazása

Az adóregisztrációt követő, az induló vállalkozásokra és a személyi változással érintett társaságokra vonatkozó komplex kockázatelemzés - beleértve az adott évben jogelőd nélkül alakult társaságok legalább 10%-ának 90 napon belüli kötelező helyszíni ellenőrzését és a kiküldött kérdőíveket mulasztási bírság kiszabása ellenére sem visszaküldő adózók adószámának törlési lehetőségét is –, olyan hatékony eszköze az adóelkerülés, adócsalás megelőzésének, melynek következetes alkalmazása továbbra is kiemelt feladata az adóhatóságnak. 

Ha az adóhatóság megállapítja, hogy a gazdasági tevékenység megvalósulása kockázatos vagy annak feltételei nem állnak fenn, vagy valószínűsíthetően nem elegendőek a tevékenység megvalósításához, az adózót határozattal legfeljebb egy éves időtartamra fokozott adóhatósági felügyelet alá vonhatja. A felügyelet időtartama alatt az előírt feltételek betartása fokozott ellenőrzést igényel, melynek hatása jelentősen hozzájárul az adómorál javulásához és a gazdasági élet tisztításához. 

4.
Székhelyváltók fokozottabb ellenőrzése illetékességi körön kívüli ellenőrzések keretében

A vidéki adóigazgatóságok illetékességi körébe tartozó adóelkerülő vállalkozások egy jelentős hányadánál bevett gyakorlat, hogy az adóellenőrzések ellehetetlenítése vagy hátráltatása céljából a Közép-magyarországi régióba helyezik át székhelyüket, viszont a tulajdonosaik, képviselőik, telephelyük, az általuk folytatott tevékenységük továbbra is valamely vidéki megyéhez kötődik. Tekintve, hogy a vidéki adóigazgatóságok a székhelyen nem elérhető és rendszerint továbbra is vidéken folytatott tevékenységet hatékonyabb módszerekkel, gyorsabban és gazdaságosabban képesek ellenőrizni, ezért széles körben kerülnek bevonásra a székhelyváltók adóellenőrzésébe.

5. Munkaerő-kölcsönzés rendeltetésszerű gyakorlásának elősegítése

Az élőmunka-igényes ágazatokban működő, jelentős létszámot foglalkoztató vállalkozások adóterhük optimalizálása jegyében saját alkalmazottaikat elbocsátják és munkaerő kölcsönző cégek szolgáltatásait veszik igénybe vagy az elbocsátott személyeket foglalkoztatják tovább munkaerő-kölcsönzés keretében. A jelenség káros hatása abból ered, hogy a munkáltatói feladatok és költségvetési kötelezettségek „kiszervezéséhez” jellemzően olyan munkaerő-kölcsönző cégek, illetve azok több régióra kiterjedő láncolatai asszisztálnak, amelyek kifejezetten azzal a céllal jönnek létre, hogy adóelkerülő magatartással lefölözzék a költségvetést, illetve a társadalombiztosítási alapokat megillető bevételeket, emellett a bejelentési, bevallási kötelezettség teljesítésének hiánya esetén a foglalkoztatottak érdekei, jogai is sérülnek. 


A munkaerő-kölcsönző vállalkozások gyakorta csak az alkalmazottak bejelentését teljesítik, fizetési kötelezettségüket azonban – annak ellenére, hogy a szolgáltatás ellenértékét megkapják – általában nem.


Ott ahol a munkaerőt kölcsönbe adó, vagy a kölcsönbe vevő adóelkerülő szándékkal alkalmazza ezt a foglalkoztatási formát, megkárosítva az államot, a társadalombiztosítási alapokat, illetve veszélyeztetve a foglalkoztatottak későbbi ellátási jogosultságát is, az ellenőrzés teljes eszköztárával fel kell lépni a jelenség ellen, mivel - járulékfizetés elmaradása okán – a fedezet nélkül megállapításra kerülő társadalombiztosítási ellátások (nyugdíj, táppénz, anyasági ellátások) a társadalombiztosítás pénzügyi alapjait súlyos mértékben megkárosítják. 

6. Készpénzforgalom ellenőrzésének szigorítása

A feketegazdaság alapeleme a készpénzforgalom, hiszen a banki átutalással teljesített ellenérték esetén az ügylet megtörténte vagy éppen meg nem történte egyértelműen igazolható. Amennyiben az adózók banki átutalással bonyolítják ügyleteiket, ellenőrzési szempontból azzal az eredménnyel jár, hogy a pénzmozgás az adóhatóság számára feltérképezhető. Az adóhatóság az ellenőrzései során figyelemmel kíséri, hogy a gazdasági szereplők a jogszabályi rendelkezésben foglaltaknak megfelelően járnak-e el. Ellenőrzött pénzforgalom mellett a bevételek eltitkolása, a fiktív költségelszámolások, stb. kiszűrhetővé válnak, így a készpénzforgalmat érintő szabályok betartatása érdekében indokolt a vállalkozások ellenőrzöttségének fokozása.

7. A csőd-, a felszámolási és a kényszertörlési eljárás alatt álló adózók ellenőrzése

A kötelező ellenőrzés megszűnésével alapvető elvárás a mennyiségi szemlélet minőségi szemlélettel történő felváltása, az ellenőrzések hatékonyságának és eredményességének fokozása. 


A csőd-, a felszámolási és a kényszertörlési eljárás alatt álló adózói körben is - fenntartva az ellenőrzöttség tudatát - kockázatelemzésen alapuló, kiválasztási módszerek alkalmazásával és célirányos ellenőrzésekkel kell biztosítani a folyamatos hatósági jelenlétet. 


Az ellenőrzések megszervezése során előtérbe kerül az adóbevétel megrövidítésének, a költségvetési támogatás, adó-visszaigénylés jogosulatlan igénybevételének megakadályozása.


A csőd-, a felszámolási és a kényszertörlési eljárások hatálya alá kerülő adózók ellenőrzése során kiemelt feladat feltárni, illetve lehetőség szerint megakadályozni a vagyonkimentéseket, a hitelezői érdekeket súlyosan sértő gazdasági eseményeket. Az ellenőrzés eszközeivel elő kell segíteni a vagyonkimentésekből, illetve a hitelezői érdekeket súlyosan sértő tevékenységből eredő károk megállapítását, és az esetleges polgári jogi-, és/vagy büntető jogi következmények, illetve a másodlagos felelősség (különösen a mögöttes, a kártérítési jellegű vezetői és tagi felelősség, a korlátozott felelősség áttörése) érvényesítését.


Az ellenőrzések révén fel kell lépni azon jogszerűtlen magatartásokkal szemben is, amelyek az adóhatóság által képviselt költségvetési érdekek közvetlen és jelentős sérelmével járnak (pl. a hitelezői vagyon csorbítása, csalárd egyezségek, cégtemetők, stb.).


A fentieknek megfelelően a felszámolási és kényszertörlési eljárás alatt álló adózók ellenőrzése során – az adótörvényekben és más jogszabályokban előírt kötelezettségek teljesítésének vagy megsértésének megállapításán túl – kiemelten vizsgálni kell, hogy a felszámolás és kényszertörlési eljárás kezdő időpontját megelőzően vagy azt követően a gazdálkodó szervezet tagja, vezető tisztségviselője, más hitelezője vagy felszámolója jogellenes magatartásával nem csorbította-e az adósnak a hitelezői követelések kielégítésének alapjául szolgáló vagyonát, és ez alapján helye van-e a megfelelő igényérvényesítési eljárások megindításának vagy jogorvoslat, kárigény előterjesztésének.


A hitelezők kielégítésére elsősorban az adós gazdálkodó szervezet vagyona szolgál forrásul, ugyanakkor bizonyos esetekben a hitelezői követelések megtérítése követelhető az adós gazdálkodó szervezet tagjától, vezető tisztségviselőjétől vagy más személytől, ezért azt is vizsgálni kell, hogy fennállnak-e a vezetői, tagi felelősség érvényesítésére irányuló eljárások esetleges megindításának feltételei. 


Csődeljárás alatt álló adózó esetében speciális vizsgálati szempont, hogy a hitelező által érvényesíteni kívánt követelés fiktív jogügyleten alapul-e és valójában a hitelezőkre nézve hátrányos egyezség létrejöttét szolgálja-e (azaz a hitelezők összességére vagy egyes hitelezői csoportokra vonatkozóan nyilvánvalóan előnytelen vagy méltánytalan rendelkezéseket tartalmaz-e, különösen, ha az adós felosztható vagyonához mérten a hitelezők összessége követeléseinek kielégítési aránya kirívóan alacsony mértékű, vagy ha valamely hitelezői csoport követelése más hitelezői csoportnál lényegesen alacsonyabb arányban, vagy hosszabb idő elteltével, méltánytalanul hátrányos feltételekkel kerülne kielégítésre). 

III.


A célkitűzések megvalósítását támogató kiemelt eszközök, módszerek 

1. Központi szinten összehangolt adó- és vámszakterületi kockázatkezelésen alapuló ügyfélorientált kiválasztás

Az adó- és vámszakterületi eltérő kockázatok központi összehangolásával megvalósuló, ügyfél centrikus megközelítés előnyeit eddigieknél hangsúlyosabban szükséges érvényesíteni az ellenőrzésre történő kiválasztás és az egyes adózók esetében alkalmazandó ellenőrzési eszközök, módszerek tekintetében. Továbbra is az adóalanyok adózáshoz való hozzáállása, a károkozási potenciál mértéke és valószínűsége alapján indokolt meghatározni a beavatkozás formáját és a korlátozottan rendelkezésre álló erőforrások felhasználását. 


A jogkövető ügyfelek esetében az ellenőrzés eszközeivel is támogatni kell a kötelezettségek teljesítését a tájékoztatásra és a prevencióra helyezve a hangsúlyt.


A kisebb jogsértésekre hajlamos ügyfelekkel szemben, vagy alacsonyabb károkozási potenciál esetén a jogkövető magatartás irányába történő terelés lehetőségével célszerű élni 

(figyelmeztetés, felszólítás, mulasztási bírság kiszabása). Ahol pedig nagyobb a károkozás bekövetkezési valószínűsége és annak hordereje, a fenti eszközök alkalmazása nem vezet eredményre, ott a hagyományos hatósági eszközök célzott és következetes alkalmazásával a jogkövetés kikényszerítésére (adóellenőrzés, végrehajtás) van szükség. Az eltitkolt vagy be nem fizetett adó utólagos megállapításával, pótlólagos beszedésével, illetve a jogszerűtlen adó visszaigénylések megakadályozásával az egyenlő közteherviselés és a hazai és európai uniós gazdasági, pénzügyi érdekek visszamenőleges, közvetlen érvényesítése is megvalósul. 


Azoknál az adózóknál, amelyeknél ez utóbbi megoldás sem vezet eredményre, mert a vállalkozásokat eleve csalási, adóelkerülési szándékból alapítják/működtetik, ott szigorú hatósági fellépéssel, élve a bűnügyi szakterülettel való szoros együttműködés lehetőségével, a kockázat kiiktatására, az adózók gazdaságból való kizárására, a jogsértés megszűntetésére van szükség. 

Az ellenőrzésre történő kiválasztásban különösen hangsúlyos szerepet kell kapnia az adóelkerülő tevékenység megkezdését követő gyors reagálásnak, a jelen idejű, aktuális gazdasági folyamatokat jellemző mutatók alkalmazásának.

2. Belföldi összesítő nyilatkozatok adatainak hasznosítása

Mind a kockázatkezelési, mind az ellenőrzési tevékenység fejlesztésében hathatós segítséget jelent a 2013-tól bevezetett általános forgalmi adó összesítő jelentés, amely a tételes számla adatszolgáltatásra vonatkozó összeghatár 2015. január 1-jétől 2 millió forintról 1 millió forintra történő leszállításával, valamint a kötelezettséggel nem érintett körben az önkéntes adatszolgáltatás lehetőségének bevezetésével, a fizetendő és levonható általános forgalmi adóval összefüggésben széles körben biztosít részletes adatokat az adóhatóság számára. 

A számlakibocsátók, számlabefogadók adatainak összefuttatása alapján képződő számlázási útvonalak és eltérések hasznosításával kiszűrhetővé válnak a valószínűsíthetően áfa csalásokban résztvevő, fiktív számlákat kibocsátók és befogadók; a fiktív számlák befogadásával, körbeszámlázással magasabb támogatási összeghez jutók; a belföldi termékértékesítéseiket közösségi termékértékesítésnek álcázók; a beszerzéseiket és továbbértékesítéseiket is eltitkolók, ezért továbbra is meghatározó szerep jut az adateltéréseken alapuló kiválasztásnak. A láncolatos kapcsolatok adatbázisból történő előzetes feltárásával és a számlázási láncban résztvevőknél egy időben indított ellenőrzésekkel szükséges tovább csökkenteni a gyanús láncolatokban szereplő adózók elérhetetlenségének kockázatát. Az adatok összefuttatása, elemzése révén előzetesen feltárhatók a haszonhúzók is, így az ellenőrzéseket mindinkább ezen adózókra szükséges összpontosítani, ugyanis a megállapított adóhiány behajtására elsősorban ezen adózóknál van esély, hiszen a fiktív ügyleteik mellett valós gazdasági tevékenységet folytatnak és vagyonnal is rendelkeznek. 

3. Informatikában rejlő előnyök fokozott adóhatósági felhasználása

Az informatikában rejlő előnyöket az adóhatóság az adatok ellenőrzésbe történő bevonása során is mind szélesebb körben használja. Haladva a korral, az információtechnológia fejlődése az adóhatóságot is az ellenőrzések technikáját tekintve korszerűsítésre ösztönzi. Az adózóknál fellelhető papíralapú dokumentumok ellenőrzésével szemben mind inkább előnyben kell részesíteni az informatikai hardver és szoftver eszközök ellenőrzésben való alkalmazását, az adózói elektronikus adatok teljes körű feltérképezését, továbbá fokozni szükséges az informatikai rendszerek ellenőrzését, feltárva ez által az egyes bizonylatok feldolgozásának logikai láncolatában rejlő hibalehetőségeket, valamint a hibásan könyvelt tételeket.

4. Beszedési tevékenység hatékonyságának növelése

Az adóhatósági ellenőrzések eredményességét befolyásolja a határozattal megállapított fizetési kötelezettségek beszedhetősége is, ezért az adóhatóság ellenőrzési szakterületének célkitűzései között szerepel az is, hogy a rendelkezésre álló eszközeivel a végrehajtási szakterület tevékenységének eredményességéhez hozzájáruljon. A költségvetési bevételek megtérülését erősítendő az ellenőrzések folytatásával egyidejűleg az ellenőrzési szakterület figyelmet fordít az ellenőrzés alá vont adózók jelen idejű működési körülményeinek és vagyoni helyzetének feltárására is. 


A beszedési tevékenység hatékonyságát nagymértékben elősegíti az ideiglenes biztosítási intézkedés alkalmazásának kiszélesítése, főként az adóhatósági ellenőrzések azon szakaszában, ahol még feltehetően nem került a tartozás fedezeteként szolgáló vagyon az adós által elvonásra. 

5. Az adózókat érintő adókötelezettségek teljesítése során közreműködő szakterületek preventív célú bekapcsolása az ellenőrzési tevékenységbe


Az adózók az adó és a költségvetési támogatás megállapítása, megfizetése (kiutalása) érdekében számos kötelezettséget teljesítenek, melyek során nem csak az adóellenőrzést végzőkkel, hanem más - az ügyintézésben közreműködő – adóhatósági szakterületekkel is kapcsolatba kerülnek. Az egyes eljárásokban keletkezett adatok feldolgozása és kezelése jelentősen hozzájárul ahhoz, hogy az adóhatóságnak naprakész információja legyen az adózókról, megakadályozható legyen a csalárd adózók részvétele a gazdaságban, illetőleg a költségvetésnek jelentős kárt okozó tevékenység további folytatása.

Az egyes adóhatósági szakterületek megelőző tevékenységük keretében a gazdálkodók megalakulásától kezdve folyamatosan figyelemmel kísérik, segítik adókötelezettségeik teljesítését. Jogsértő gyakorlat észlelése esetén, pedig az adózó előéletét, jogkövetésben mutatott magatartását értékelve, a fokozatosság elvét betartva, a rendelkezésre álló szankciók következetes alkalmazása mellett járnak el. 

Az adószakmai szakterületek az adózókkal való bármely helyszíni kapcsolatfelvételük során a revíziós terület számára hasznosítható tapasztalataikról jelzéssel élnek.

6. Koordináltabb együttműködés a bűnügyi és vámszakmai területekkel, fokozottabb együttműködés a társhatóságokkal

Az adóigazgatóságok és a vámigazgatóságok ellenőrzési rendszerén belül a hatóság egységes megjelenése, az erőforrások optimális felhasználása és szinten tartása, valamint a teljes adózási rendszer egységesítése, illetve az egyes adónemekben rejlő hatósági feladatok logikai elvű kialakítása érdekében növelni kell az adó- és vámszakterület helyszíni ellenőrzéseinek koordináltságát. Emellett – a jogszabályi keretek adta lehetőségeket kihasználva – fokozottabb együttműködés indokolt a bűnügyi szakterülettel is.


Az elmúlt évek gyakorlatához hasonlóan, de még szélesebb körben indokolt a társhatóságokkal történő összehangolt akciók (regionális és országos szintű) keretében végzett ellenőrzések számának növelése, valamint a Szerencsejáték Felügyelet által vizsgált és megállapítással zárult ellenőrzések okán a gazdálkodók adószakmai vizsgálatának lefolytatása is (tiltott szerencsejáték, vagy be nem jelentett tevékenység mellett vélelmezhető, hogy más jogszabály-sértések, esetleges csalások is megvalósulhatnak).

7. Nemzetközi tapasztalatok hasznosítása

Az adóellenőrzések hatékonyságának emelése ma már elképzelhetetlen a nemzetközi megoldások megismerése és adaptálása nélkül, ami megköveteli az aktív részvételt a nemzetközi csalás elleni fórumok munkájában is. A nemzetközi szerepvállalásból eredő információk, ismeretek továbbá az automatikus információcsere keretében kapott adatok széleskörű felhasználása, a nemzetközi közigazgatási együttműködésből származó kockázati információk megosztása nélkülözhetetlen. Az együttműködés keretében a hagyományosnak számító többoldalú ellenőrzések mellett, a nem hagyományos eszközök (pl. jelenlét más tagállami közigazgatási eljárás során) alkalmazásának szélesítése - különösen a szomszédos országok vonatkozásában - jelentősen hozzájárul az ellenőrzési tevékenység eredményesebbé tételéhez.

IV.


Az ellenőrizendő főbb tevékenységi körök

		1. Mezőgazdaság, erdőgazdálkodás, élelmiszergyártás

0146 Sertéstenyésztés


0142 Egyéb szarvasmarha

        tenyésztése


0220 Fakitermelés


1011 Húsfeldolgozás, - tartósítás


  1061 Malomipari termék gyártása




		3. Kereskedelem


4520 Gépjárműjavítás, -karbantartás


4623 Élőállat nagykereskedelme


463   Élelmiszer, ital, dohányáru

        nagykereskedelme 

471   Nem szakosodott bolti vegyes

         kiskereskedelem

4791 Csomagküldő, internetes kiskereskedelem


4941 Közúti áruszállítás 

5210 Raktározás, tárolás


5520 Üdülési, egyéb átmeneti 

        szálláshely-szolgáltatás


5610 Éttermi, mozgó vendéglátás


6420 Vagyonkezelés (holding)


6820 Saját tulajdonú, bérelt ingatlan

         bérbeadása, üzemeltetése

7820 Munkaerő-kölcsönzés


8010 Személybiztonsági tevékenység






		2. Ipar


1610  Fűrészárugyártás


24      Fémalapanyag gyártása


2511  Fémszerkezet gyártása


4120 Lakó- és nem lakóépület

        építése




		





4. Jövedelmezőség szempontjából ellenőrizendő tevékenységek:

4532 Gépjárműalkatrész kiskereskedelem


4778 Egyéb máshova nem sorolt új áru kiskereskedelme

tevékenységgel foglalkozó vállalkozások, amennyiben jövedelmezőségük (eredmény/nettó árbevétel) alacsonyabb, mint az adott térségre, gazdálkodási formára tekintettel megállapított, az alábbiak szerinti táblázatban megjelölt jövedelmezőségi mutató 50 %-a.

		Jövedelmezőségi szintek



		 

		TESZOR kód



		Az adózó székhelye

		4532 Gépjárműalkatrész kiskereskedelem

		4778


Egyéb máshova nem sorolt új áru kiskereskedelme



		 Dél-alföldi régió 

		6,9

		6,4



		 Dél-dunántúli régió 

		6,1

		10,0



		 Észak-alföldi régió 

		7,5

		6,3



		 Észak-magyarországi régió 

		6,1

		9,0



		 Közép-dunántúli régió 

		7,9

		9,1



		 Közép-magyarországi régió 

		8,0

		10,8



		 Nyugat-dunántúli régió 

		6,2

		8,5





A fenti táblázatban megjelölt tevékenységet végző vállalkozások ellenőrzésének ki kell terjednie a nyilvántartások teljes körűségére, a szerződéses kapcsolatok dokumentáltságára, a bevétel- és költségelszámolások valóságtartalmára, az adó- és járulékfizetési kötelezettség teljesítésére.

V.

Az ellenőrzési típusok tervezett arányszámai

		

		Ellenőrzés típusa

		Arány (%)



		1.

		Bevallások utólagos vizsgálatára irányuló ellenőrzések 


(ideértve az egyszerűsített ellenőrzéseket is)


      ebből:

		60,5 






		

		1.1 Legnagyobb adóteljesítményű adózók ellenőrzései 


       (a tevékenységet záró ellenőrzések kivételével)

		12,4 






		 

		1.2. Vagyongyarapodási vizsgálatok

		  5,2 



		 

		1.3.  Bevallás kiegészítése alapján elrendelt ellenőrzések

		  0,1 



		

		1.4. Kiutalás előtti ellenőrzések


       ebből: általános forgalmi adó adónem vizsgálatok

		 10,1


  8,5 



		 

		1.5. Átalakuló, egyesülő, szétváló, 


       a tevékenységüket kezdő, a csőd, 

       felszámolási, kényszertörlési eljárás alapján,


       vagy egyéb módon megszűnő,


       vagy tevékenységüket jogutód nélkül 

       megszüntető vállalkozások ellenőrzései

		 10,1 






		2.

		Állami garancia beváltásához kapcsolódó ellenőrzések

		   0,5 



		3.

		Egyes adókötelezettségek teljesítésére 

irányuló ellenőrzések

		 26,7 






		4.

		Adatok gyűjtését célzó, illetőleg egyes 

gazdasági események 


valódiságának vizsgálatára irányuló ellenőrzések 

		12,0 



		5.

		Ellenőrzéssel lezárt időszakra vonatkozó

ismételt ellenőrzések

		  0,1 



		6.

		Egyéb Art.-on kívüli ellenőrzések 

(pl. 1+1 % ellenőrzése)

		  0,2 



		 

		Összesen

		           100,0





 B)


A vámszerv ellenőrzési feladatai


I.


Vámigazgatási szakterület


1. Közösség saját forrásainak védelmében végzett ellenőrzések irányai

A pénzügyi szempontú vámellenőrzések célja az olyan gazdálkodói magatartások feltárása, amelyek sért(het)ik Magyarország és az Európai Unió pénzügyi érdekeit, azaz a vámok, a nemzeti adók és díjak beszedését. Ezen vámellenőrzések alatt a vámhatóság által végrehajtott egyedi intézkedések összességét kell érteni, amelyeket abból a célból végeznek, hogy biztosítsák az Európai Unió vámterülete és harmadik országok között mozgó áruk beléptetésére, kiléptetésére, továbbítására, átszállítására és meghatározott célra történő felhasználására, valamint a nem közösségi vámjogi helyzetű áruk jelenlétére vonatkozó vámszabályok és egyéb jogszabályok helyes alkalmazását. 

A vámhatóság által foganatosított ellenőrzések elsődleges célja az uniós vámjogszabályokban meghatározott kockázatok megfelelő kezelése – különösen a vámok és nem közösségi adók és díjak tekintetében előforduló visszaélések megakadályozása és feltárása.


A vámhatóság áru- vagy ügylet specifikus vizsgálatokat végez. Az áru specifikus vizsgálatokat elsősorban a vámeljárás alá vonás alkalmával, folyamatba építve kell elvégezni, hiszen az áruk lényeges jellemzőinek megállapítása fizikai vizsgálat útján történik. Ezzel szemben az ügyletek vizsgálata az adós és az ügylethez kapcsolódó egyéb érintettek számviteli nyilvántartásai és bizonylatai, üzleti levelezései, szerződései stb. alapján, adminisztratív módon, jellemzően az ügyletek lebonyolítását és a vámeljárás alá vont áruk kiadását követően, utólag történik.


A behozatali irányú vámeljárásokhoz kapcsolódó folyamatba épített vizsgálatok az áruk mennyiségének, jellegének, fajtájának, állapotának stb. megismerésére irányulnak, jelesül arra, hogy a vámeljárási indítványban szereplő adatok az áruk tényleges jellemzőit tükrözik-e. A folyamatba épített vizsgálat során a vámhatóság ellenőrzi a vámáru-nyilatkozaton feltüntetett adatok helyességét, a származást igazoló okmányok, egyéb engedélyek meglétét, érvényességét, valamint hitelességét és a vámérték alátámasztásául szolgáló dokumentumokat (okmányvizsgálat). 


Az okmányok vizsgálatán túl azonban – a közölt adatok helytállóságának megállapítása érdekében, szükség szerint – lehetőség van fizikai vizsgálatra is, melynek részeként az áruból mintavételre is sor kerülhet.


A folyamatba épített vizsgálatokra történő kiválasztásra a központi kockázatelemzési tevékenység eredményeként kialakított kockázati profilok, a helyi kockázatértékelések, a vámszerv egyedi döntéseinek figyelembe vételével kerül sor (a behozatali irányú forgalom legnagyobb hányadát kitevő szabad forgalomba bocsátás vámeljárások tekintetében ez minimum 6%-os ellenőrzöttségi szintet jelent). 


Az áruk kiviteléhez kapcsolódóan benyújtott vámáru-nyilatkozat vagy ennek hiányában a kilépési gyűjtő vámáru-nyilatkozat adatai alapján az illetékes vámszerv szintén (kockázatelemzésen alapuló) ellenőrzést végezhet, melynek mélysége az adott kockázathoz igazodó. 



A folyamatba épített vizsgálatok – az indítványozott vámeljárások, a forgalom iránya és a kapcsolódó uniós jogi rendelkezések függvényében – elvégezhetők 


· az Európai Unió külső határainak minősülő határátkelőhelyeken, 


· a belépést követően, a beléptetést követő vámeljárási indítvány adatai alapján,


· belterületen, az árutovábbítási eljárások indításakor, 


· a szállítmányok rendeltetési helyre érkezésekor,


· a kiviteli eljárások indítványozását követően, illetve


az Európai Unió vámterületéről történő kiléptetést megelőzően.


Az ügylet specifikus vizsgálatok jellemzően azok lezárultát követően, utólag kerülnek lefolytatásra az adós és az ügylethez kapcsolódó egyéb érintettek számviteli nyilvántartásai és bizonylatai, üzleti levelezései, szerződései stb. alapján, adminisztratív módon. Az ellenőrzések célja, hogy a nem közösségi árukkal, illetve a vámellenőrzés alá eső közösségi árukkal folytatott külkereskedelmi tevékenységet végző gazdasági szereplők és az ezekkel kapcsolatban álló más személyek a vámjogszabályokban és egyéb jogszabályokban előírt kötelezettségeik teljesítésének eleget tettek-e.

Ezen ellenőrzések főbb irányai:


· az áru tarifális besorolásának vizsgálata,


· az antidömping, vagy kiegyenlítő vám kivetéséről szóló intézkedések

betartásának vizsgálata,


· a vámtarifaszámokhoz tartozó kiegészítő kódok alkalmazásának vizsgálata,

különös tekintettel a TARIC és a Meursing kiegészítő kódok 

alkalmazásának helyességére,


· az áru bejelentett származásának ellenőrzése, 


· a vámérték kimunkálásának vizsgálata (ezen belül kiemelt figyelemmel a 

vámérték növelő tényezőkre, például a jogdíjakra és licencdíjakra),


· a textil- és ruházati termékek, valamint lábbelik importjának fokozott

ellenőrzése,


· a legnagyobb behozatali irányú forgalmat bonyolító gazdálkodói kör 

ellenőrzése,


· az export vámeljárások ellenőrzése,


· a vámmentes vámeljárások vizsgálata (a meghatározott feltételek

 teljesülésének ellenőrzése),


· gazdasági vámeljárások ellenőrzése (aktív feldolgozás, vámfelügyelet melletti 

feldolgozás, ideiglenes behozatal, passzív feldolgozás),


· további kereskedelempolitikai intézkedéssel vagy más tarifális kedvezménnyel 

(szubvenció, vámkontingens, vámfelfüggesztés, jogszabályon alapuló vámkedvezmény vagy vámmentesség, meghatározott célú felhasználás stb.) érintett termékek szabad forgalomba bocsátásának ellenőrzése,


· az egyszerűsített eljárásban vámkezeltető gazdálkodói kör ellenőrzése,


· áfa önadózói engedéllyel rendelkező gazdálkodói kör ellenőrzése,


· székhelyüktől eltérő helyen vámeljárásokat kezdeményező gazdálkodói kör

ellenőrzése,


· több tagállamban vámeljárásokat kezdeményező gazdálkodói kör ellenőrzése.


Az ügylet specifikus ellenőrzések tervezett arányszámai


		Utólagos ellenőrzés típusa

		Arány (%)



		Adatgyűjtésre irányuló utólagos ellenőrzés

		16,4



		· A vámáru-nyilatkozatok egyedi felülvizsgálatára irányuló utólagos ellenőrzés

		57,4



		· A vámellenőrzés alá eső külkereskedelmi tevékenység felülvizsgálatára irányuló utólagos ellenőrzés

		24,6



		· Ismételt ellenőrzés (a felülellenőrzés kivételével)

		0,8



		Audit típusú utólagos ellenőrzés

		0,8



		Összesen:

		100,0





2.  Regisztrációs adóra irányuló ellenőrzések


A regisztrációs adó eljárásokhoz kapcsolódó ellenőrzés az Európai Unióból és a harmadik országokból behozatalra kerülő, és Magyarország területén forgalomba helyezendő gépjárművek adóeljárása során végzett tevékenység, amelynek célja az államot jogszerűen megillető bevételek biztosítása. A bevallások utólagos ellenőrzése a gépjármű forgalomba helyezési eljárását követően a korábbi bevallási adatok helytállóságának, jogszerűségének ellenőrzését szolgálja. A regisztrációs adó ellenőrzések elsődlegesen a gépjármű tarifális besorolására, az adó megállapítás szempontjából lényeges környezetvédelmi osztálykód helyességére, az új vagy használt jelleg megállapítására,  a mentességek jogszerű alkalmazására, a visszaigénylések szabályszerűségére, valamint a keletkező adófizetési kötelezettség teljesítésének vizsgálatára, továbbá a nem realizálódott bevételek utólagos előírására irányulnak. A vámhatóság a regisztrációs adóigazgatási alapeljárások hozzávetőlegesen 0,25%-át tervezi utólag vizsgálni a bevallások utólagos ellenőrzése keretében.


3. Biztonsági és védelmi típusú ellenőrzések


A globális kereskedelmi rendszer fejlődése, átalakulásának folyamata igazodik a kialakulóban lévő határok nélküli világ kihívásaihoz, melyben az áruk liberalizált, ugyanakkor szigorúan ellenőrzött forgalmát a vámhatóságoknak kell biztosítaniuk. Ennek okán az uniós vámigazgatás szerepe – a globalizáció okozta kereskedelmi bővülés eredményeként – egyre inkább átértékelődik: már nem csak klasszikus állami bevételeket produkáló szervezetként látja el funkcióját, hanem a világkereskedelem biztonságának és védelmének szavatolásában is meghatározó szerepet játszik. E célok  megvalósulása érdekében bizonyos érzékeny áruk kereskedelmi forgalomban történő kivitele és behozatala szakhatósági engedély benyújtásához kötött. Az ilyen tiltó és korlátozó rendelkezések elsődleges célja az egyes speciális áruk szabályozatlan forgalma által veszélyeztetett különböző normák védelme. Ide tartozik az Európai Unió pénzügyi érdekeinek, az uniós állampolgárok életének, egészségének és testi épségének, az egyetemes kulturális örökségnek, a veszélyeztetett állat- és növényfajoknak a védelme, kiemelt területként pedig a terrorista cselekmények során is felhasználható áruk, anyagok nemzetközi forgalmának különösen szigorú ellenőrzése. 


Az Európai Unió vagy tagállamai, továbbá az uniós állampolgárok biztonsága, védelme szempontjából különös kockázatot jelentő egyes termékeknek az Unió vámterületén belül megvalósuló szállításának (transzfer) – amely lehet Magyarország területéről másik tagállamba történő kiszállítás és/vagy másik tagállamból Magyarország területére történő beérkezés – ellenőrzése a vámhatóság gyakorlatában az érintett szállítmányok teljes körű okmányvizsgálatát, indokolt esetben fizikai (részleges vagy teljes) vizsgálatát jelenti.


A vámhatóság emellett a szellemi tulajdonjogok védelmében is jogérvényesítő hatóságként lép fel. Azokban az esetekben, amikor a szellemi tulajdonjogok megsértésének gyanúja merül fel – tehát az áruk forgalomba hozatala sértené a jogtulajdonosnak az adott szellemi tulajdonhoz fűződő érdekeit –, a vámhatóság az áruk kiadását mindaddig megtagadhatja, míg a jogtulajdonos vagy képviselője a forgalomba hozatalhoz hozzá nem járul. E hozzájárulás megtagadása esetén az uniós és nemzeti jogszabályok alapján az áruk megsemmisítésére kerülhet sor. Ezek az ellenőrzések – a jogosultak gazdasági érdekeinek védelmén túl – védik az Európai Unió piacát és a fogyasztókat is, azáltal, hogy megakadályozzák a szellemi tulajdonjogot sértő áruk uniós szabad forgalomba kerülését, melyek gyakran az eredeti áruknál olcsóbbak, silány minőségűek, a fogyasztók egészségét vagy testi épségét veszélyeztetik, és előállításukkal az adóbevételek csökkenek, munkahelyek szűnnek meg, és a megszerzett nyereség sok esetben a szervezett bűnözői köröket gazdagítja. E negatív következmények lehető legnagyobb mértékű csökkentése folyamatos erőfeszítést kíván a vámhatóság részéről az ellenőrzések során.


A jövőben – a legkésőbb 2016. május 1-je után kötelezően alkalmazandó Uniós Vámkódex alapján – a vámhatóság lesz felelős az Európai Unió nemzetközi kereskedelmének felügyeletéért, melynek érdekében az uniós állampolgárok biztonságát és védelmét szavatoló intézkedéseket hozhatnak, akár más hatóságokkal szorosan együttműködve. Az említett célok elérése érdekében a vámhatóság a jövőben szorosabbra kívánja fűzni együttműködését az engedélyezésben és a bűnüldözésben érintett hazai társhatóságokkal, illetve aktualizálja ellenőrzési módszereit.


4. Vámhatósági tevékenységi engedély, valamint AEO tanúsítvány kiadását


követően végzett ellenőrzések


A vámhatóság figyelemmel kíséri a vámhatósági tevékenységi engedéllyel, illetve az AEO-tanúsítvánnyal rendelkező gazdálkodók tevékenységét annak megállapítása érdekében, hogy a gazdálkodó az adott tevékenységet az előírt módon folytatja-e, illetve az AEO státusz által meghatározott kritériumok a tanúsítvány kibocsátását követően folyamatosan teljesülnek-e.


A jogszabályban előírt feltételeknek való megfelelés érdekében kiemelten fontos, hogy az engedélyezett eljárás vagy tevékenység során megvalósuló ügyféli folyamatok és rendszerek minőségét a vámhatóság ellenőrizze, szükség szerint beavatkozzon a jogszerű állapot helyreállítása érdekében. 


Szintén fontos, hogy az AEO-tanúsítvánnyal rendelkező gazdálkodók esetében a vámhatóság újbóli értékelést folytasson le, amennyiben azt a vonatkozó uniós jogszabályok előírják, vagy felmerül annak a gyanúja, hogy az AEO nem teljesíti a státusza által előírt kritériumokat. Az újbóli értékelést egy új, a tanúsítvány kiadása során nem észlelt körülmény előállása, vagy a tanúsítvány kibocsátását nem akadályozó kockázatban beállt negatív változás idézi elő. A felmerült körülmény – melyet feltárhat a tanúsítványt felügyelő vagy egyéb vámszerv, más NAV szerv stb., vagy akár maga az AEO – vizsgálata során a vámhatóságnak döntenie kell arról, hogy az akadályozza-e az AEO státusz fenntartását. 


Ezen ellenőrzések során a vámhatóság arra törekszik, hogy a gazdálkodók az általuk kérelmezett eljárásnak, illetve státusznak megfelelően járjanak el. A vámhatóság szükség esetén intézkedik a nem előírások szerint tevékenykedő gazdálkodók engedélyének vagy státuszának visszavonása iránt annak érdekében, hogy csak az arra jogosultak rendelkezzenek az érintett engedéllyel, tanúsítvánnyal.

II.
Jövedéki szakterület


1. Ellenőrzési irányok a jövedéki igazgatási jogkörben


A NAV vámszervének kiemelt feladata a jövedéki termékek piacán a hatékony adóbeszedés, az adott gazdasági környezete és annak jogkövető szereplőinek védelme, a versenysemlegesség biztosítása. Fontos célok ennek érdekében; az önkéntesen jogkövető magatartást tanúsító gazdálkodók adóalanyok hatósági kontrolljának, adminisztratív terheinek csökkentése, a kötelezettségeiket nem megfelelően teljesítő piaci szereplők hatékonyabb kiszűrése, tevékenységük mielőbbi legális mederbe terelése, a feketegazdaság visszaszorítása érdekében pedig még szigorúbb, a társhatóságokkal összehangolt fellépés folytatása.


Az ellenőrzésre történő kiválasztást a kockázatelemzés folyamatosan fejlesztésével – például kihasználva az informatikai rendszerek adta lehetőségeket – az eredményesebb felderítő munka érdekében végzik a vámszervek. 


Az ellenőrzések általános, prioritást élvező célterületei:


- az adózatlan jövedéki termékek – a cigaretta, az alkohol, az üzemanyag, különös tekintettel az egyéb bejelentési kötelezettség alá eső ásványolajokra – illegális előállítása, birtoklása, forgalmazása, 


- az adómentes, kedvezményes adómértékű jövedéki termékek (például a természetes személyek által adómentesen előállított sör, egyéb bor, pezsgő és párlat) jogszerűtlen kereskedelmi forgalomba hozatala,


- a központi költségvetési bevételeket, az egyes jövedéki termékek piacát közvetlenül veszélyeztető egyéb jogsértő cselekmények.


2. Jövedéki ellenőrzések végrehajtása jogsértések felderítése és visszaszorítása érdekében


Figyelemmel a NAV dohánygyártmány feketepiac elleni küzdelméből adódó kiemelt feladatokra a dohánygyártmányok illegális kereskedelmének visszaszorítása és megakadályozása érdekében a NAV vámszerve 2015. évben a cigaretta csempészet visszaszorítása érdekében a harmadik országos közúti és vasúti határátkelőhelyeken röntgen berendezések igénybevételével, szigorított vizsgálatok keretében ellenőrzi a személy, illetve teherforgalmat, továbbá rendszeres és eseti ellenőrzéssorozatok keretében zöldhatár ellenőrzéseket hajt végre a harmadik országokkal határos földrajzi területeken. Az adózatlan jövedéki termékek felderítése érdekében a NAV vámszerve közúti ellenőrzéseket végez, továbbá ellenőrzi a rendszeres és alkalmi vásárok, piacok, pályaudvarok, állomások területét, a tömegközlekedési csomópontok, idegenforgalmilag frekventált helyszínek, éjszakai szórakozóhelyek, oktatási intézmények környékét.


A NAV vámszerve vizsgálja a dohánygyártmányok illegális forgalmazására irányuló közérdekű bejelentések, az illegális cigaretta, szárított, fermentált dohány értékesítésére szolgáló, egyéb információk és a korábbi ellenőrzési tapasztalatok alapján kiválasztott helyszíneket (adózás alól elvont cigarettát forgalmazó, elosztó helyek, depók).


A NAV vámszerve az illegális cigaretta, és a vágott dohány internetes kereskedelmének felszámolása érdekében a NAV adóigazgatási szervével közösen, próbavásárlással egybekötött ellenőrzéseket folytat le a személyes átvételre és/vagy a postai csomagként felkínált hirdetések esetében a postai elosztó- központokban.


Az interneten jogsértő módon folytatott kereskedelem felderítése érdekében NAV vámszerve vizsgálja a jövedéki termékek (elsősorban magánfőzés, bérfőzés keretében előállított párlatok, természetes személyek által adómentesen előállított erjesztett italok, elszívásra alkalmas dohányszármazékok), illetve a jövedéki termékek előállítására alkalmas eszközök, berendezések (például: párlat előállítására alkalmas desztillálóberendezés, cigaretta előállítására alkalmas berendezés, stb.) értékesítésével, forgalmazásával kapcsolatos hirdetéseket a különböző internetes hirdetőfelületeken, illetve közösségi portálokon. A vizsgálatok alkalmával egyedi kockázatelemzéssel és kiválasztással kiszűri és ellenőrzi azokat a hirdető magánszemélyeket és vállalkozásokat, akik üzletszerűen folytatják jogsértő tevékenységüket. 


A 2015-ben tervezett jövedéki ellenőrzések fő irányvonalai:


· rendszeres, időszakos, illetve alkalmi rendezvények (elsősorban piacok és vásárok), pályaudvarok ellenőrzése jogellenesen forgalmazott dohánygyártmányok, alkoholtermékek felderítése érdekében,


· harmadik országos határátkelőhelyeken a cigaretta-, alkohol-, és üzemanyag csempészet felderítése érdekében a teher és személyforgalomban végzett ellenőrzések,


· postacsomagok ellenőrzése a jogellenesen forgalmazott cigaretta, és a vágott dohány felderítése érdekében,


· az ukrán, a szerb zöldhatáron lebonyolított cigaretta-, alkohol-, és üzemanyag csempészet felderítése és visszaszorítása,


· határátkelőhelyen az üzemanyag turizmus visszaszorítása, a belföldön vám- és adómentes üzemanyag illegális forgalmazásának, felhasználásának megelőzése, felderítése érdekében végzett ellenőrzések,


· egyéb bejelentési kötelezettség alá eső ásványolaj szállításának, felhasználásának ellenőrzése közúton, illetve a forgalmazók, felhasználók telephelyén,


· közúti ellenőrzések lefolytatása a fő- és mellékútvonalakon, valamint a hidak, kompok felhajtóinál, az ásványolaj szállítmányok ellenőrzése, továbbá a jogellenesen forgalomba hozott dohánygyártmányok, alkoholtermékek felderítése érdekében,


· a kockázatos közúti szállítmányok ellenőrzése az Elektronikus Közúti Áruforgalom Ellenőrző Rendszer (EKAER) igénybevételével,


· üzemanyagtöltő állomások mintavétellel egybekötött ellenőrzése,


· a kenőolajokkal és az 5 kg-nál nagyobb kiszerelésű szabadforgalomba bocsátott cseppfolyósított szénhidrogénnel folytatott jövedéki engedélyes kereskedelmi tevékenység ellenőrzése,  


· PB gázzal kapcsolatban elkövetett jogsértések felderítésére irányuló ellenőrzések (illegális forgalmazás és/vagy illegális PB gáz palacktöltés),

· cukortermékek ellenőrzése a cukortermékek forgalmazását végző kereskedőknél, a cukorterméket felhasználó gazdálkodóknál,


· nem jövedéki engedélyes kereskedők (vendéglátó-ipari egységek) ellenőrzése az erjesztett italok, valamint a magán- és bérfőzés keretében előállított párlat illegális kereskedelmi forgalmazásának felderítése ellenőrzése érdekében, továbbá az adózás alól elvont egyéb jövedéki termékek felderítése, forgalmazásuk visszaszorítása érdekében,


· az idegenforgalom szempontjából frekventált földrajzi területeken (Balaton-part, stb.), és rendezvényeken (nagy tömeget vonzó fesztiválok, stb.) szezonális időszak alatt végrehajtott ellenőrzések,


· nyugta- és számla kibocsátási kötelezettség ellenőrzése a jövedéki termékkel kapcsolatban lefolytatott próbavásárlások során,


· internetes kereskedelem ellenőrzése.


3. Hatósági felügyelet keretében végzett ellenőrzések fő irányai


A NAV vámszerve a jelentős adókockázatot magában hordozó tevékenységet folytató italgyárak, tároló adóraktárak és bejegyzett kereskedők esetében a Jövedéki Árumozgási- és Ellenőrző Rendszer adatai alapján mind a szabadforgalomba bocsátás, mind az adófelfüggesztéssel történő be- és kitárolások adatait rendszeresen ellenőrzi. Az adóbevallások és az adófizetési adatok összevetésével, - figyelemmel az egyéb nem teljesített adófizetési kötelezettségekre (fizetési halasztás, részletfizetés, adóhiány) - folyamatosan figyelemmel kíséri az érintett gazdálkodói kör adófizetési kötelezettségének alakulását és azzal összefüggésben a garanciális feltételek teljesülését.


A 2015. évben tervezett hatósági felügyelet keretében történő ellenőrzések fő irányvonalai:


· helyszíni, eseti vizsgálatok lefolytatása az adóraktárakban, adómentes felhasználók, felhasználói engedélyesek üzemében,


· engedélyezési feltételek fennállásának, változás bejelentési kötelezettség teljesítésének vizsgálata,


· mérő- és tárolóeszközök hitelesítéseinek vizsgálata,


· termékmérleg havi zárások és egyéb, jogszabály által vezetni rendelt nyilvántartások vizsgálata, 


· termelési folyamatok ellenőrzése, 


· adatszolgáltatási kötelezettségek teljesítésének ellenőrzése,


· be- és kitárolási bizonylatok ellenőrzése, és a vezetni rendelt nyilvántartásokkal, valamint a Jövedéki Árumozgási- és Ellenőrző Rendszer adataival történő összevetése,


· indokolt esetben folyamatos jelenléttel és vizsgálattal gyakorolt hatósági felügyelet elrendelése,


· a közösségi adó-felfüggesztési eljárásban szállított jövedéki termékek belföldi nyomon követése,


· jövedéki biztosítékok figyelemmel kísérése,


· a keletkezett adófizetési kötelezettség teljesülésének vizsgálata,


· a jövedéki adók területén való közigazgatási együttműködésről és a 2073/2004/EK rendelet hatályon kívül helyezéséről szóló 389/2012/EU rendelet szerint kezdeményezett tagállami megkeresések és a folyamatba épített jövedéki kockázatkezelés alapján kockázatosnak minősített szállítmányok ellenőrzése.


4. Jövedéki adóellenőrzéshez kapcsolódó feladatok fő irányai


A jövedéki adóellenőrzések célja az előző évi tapasztalatokat is figyelembe véve továbbra is a jövedéki adókötelezettséget elmulasztók, vagy szabálytalanul teljesítő adózók felderítése, továbbá a jövedéki adóbevallások/visszaigénylések/visszatérítések helyességének és jogszerűségének megállapítása.


Az adóellenőrzésre történő hatékony kiválasztás többlépcsős kockázatelemzésen alapul, amely a korábbi jövedéki ellenőrzések, hatósági felügyeleti ellenőrzések, adóellenőrzések, illetve a kapcsolódó ellenőrzések adatai és tapasztalatai mellett a helyi sajátosságokat is figyelembe veszi. 


Fentiek alapján 2015. évben tervezett jövedéki adóellenőrzések fő irányvonalai a következők:


·  a jogszabálysértő magatartások folyamatos feltérképezése és ezek alapján az adóellenőrzések elrendelése,


· az adókikerülő magatartások, a fiktív értékesítési láncolatok, a ténylegesen nem működő, vagy indokolatlanul veszteséget kimutató vállalkozások felderítése,


· a jövedéki adó tekintetében benyújtott adó visszaigénylések/visszatérítések esetében a jogosulatlan adó-visszatérítések megakadályozása,


· a vizsgált adóalanyoknál a jogszabályváltozások betartásának, azok hatásának figyelemmel kísérése.


Az adóellenőrzési típusok tervezett irányszámai: a bevallások utólagos vizsgálatára irányuló ellenőrzés (Art. 87. § (1) bekezdés a) pont szerinti) 90 %, míg az egyes adókötelezettségek teljesítésére irányuló (Art. 87. § (1) bekezdés c) pont szerinti) és az adatok gyűjtését célzó, illetőleg egyes gazdasági események valódiságának vizsgálatára irányuló (Art. 87. § (1) bekezdés d) pont szerinti) ellenőrzés együttesen 10 %.


5.
A jövedéki ellenőrzések tervezett arányszámai


		Típus

		Arány (%)



		jövedéki ellenőrzés

		 60,55



		hatósági felügyelet keretében végzett ellenőrzés

		   5,42



		egyéb ellenőrzési tevékenység keretében végzett ellenőrzések (pl. nem jövedéki termékre próbavásárlás, árueredet ellenőrzés, foglalkoztatotti ellenőrzés, szerencsejáték ellenőrzés)

		 33,84



		adóellenőrzés

		   0,19



		Összesen


(nem tartalmazza a harmadik országos határátkelőhelyen végzett ellenőrzéseket)

		100,00





III.

A rendészeti ellenőrzést végző vámszervek ellenőrzési feladatai

1. Az ellenőrzésre történő kiválasztás irányai, feladatai


1.1. Jogsértő cselekmények felderítése a rendészeti ellenőrzések során


A NAV rendészeti jogköréhez kapcsolódó ellenőrzési feladatait végző szervei az Európai Unió magyarországi külső határszakaszán működő határátkelőhelyeken, illetve mélységi ellenőrzés keretében az egész ország területén, olyan átfogó ellenőrzési tevékenységet folytatnak, melynek célja minden olyan jogellenes cselekmény felderítése, amely veszélyezteti az Európai Unió állampolgárainak biztonságát, a gazdaság tisztességes szereplőinek pénzügyi stabilitását, továbbá az előirányzott nemzeti és a közösségi bevételek teljesülését. 


Az ellenőrzésre történő kiválasztásnak – az ellenőrzések helyes irányának és arányainak meghatározásával – a jövőben is elő kell segítenie az adózás alól elvont termékek illegális forgalmának visszaszorítását, a hazai vagy nemzetközi jogszabályokban meghatározott korlátozások és tilalmak következetes érvényesítését.


A 2015-ben tervezett ellenőrzések fő irányvonalai:


· a korábbi ellenőrzési tapasztalatok alapján fokozott ellenőrzések azokon a területeken, ahol az elmúlt évek során a legtöbb jogsértő cselekmény került megállapításra, 


· fokozott ellenőrzések az ukrán határszakasz, a szerb határszakasz, a román határszakasz mélységi övezetében, illetve a jelentős forgalmat bonyolító fő szállítási és autópálya-útvonalakon.

1.2 Az állami adó- és vámhatóság által működtetett Elektronikus Közúti Áruforgalom Ellenőrző Rendszerrel (EKAER) kapcsolatos feladatok végrehajtása


A vámigazgatási szakterület kiemelt ellenőrzési prioritásai között szerepel az EKAER működtetésével kapcsolatos feladatok végrehajtása, melynek keretében a vám- és az adószakmai ág – szükség esetén más hatóságok bevonásával - szorosan együttműködve végzi ellenőrzési tevékenységét.


Az EKAER által szolgáltatott információk alapján járőregységek - mélységi ellenőrzés keretében - végeznek közutakon, lerakóhelyeken, telephelyeken ellenőrzéseket.


Az ellenőrzések célja egyrészt a prevenció, azaz a helyes adózói magatartásra való rávezetés, másrészt a láncolatok felépítésével elkövetett, az általános forgalmi adót érintő visszaélések hatékony kiszűrése és a csalárd magatartást elkövető adózók szankciókkal való sújtása, ezen keresztül pedig a költségvetési bevételek növelése.


2. Fémkereskedelemmel kapcsolatos ellenőrzési irányok


A fémkereskedelmi ellenőrzések elsődleges célja a jelentős gazdasági károkat okozó és a közszolgáltatások biztonságát, továbbá az élet- és vagyonbiztonságot fenyegető fémlopások és illegális fémkereskedelem visszaszorítása, valamint a kulturális javak védelme. 


A NAV vámszervének kiemelt feladata a fémkereskedelmi tevékenységet végző gazdálkodók hatósági kontrollja, az illegális fémkereskedők kiszűrése és tevékenységük legális mederbe terelése, a feketegazdaság visszaszorítása.


Az ellenőrzésre történő kiválasztás során alkalmazni kell a helyi szintű kockázatkezelés eszközét, amelyet indokolt folyamatosan fejleszteni kihasználva az informatikai rendszerek adta lehetőséget. A fémkereskedelmi szakterület eredményes felderítő tevékenységének elősegítése érdekében az informatikai rendszerek használata az ellenőrzési tevékenységben való napi szintű felhasználása, valamint a fémkereskedők által teljesített napi adatszolgáltatások vizsgálata kiemelkedő jelentőséggel bír.


A 2015-ben tervezett ellenőrzések fő irányvonalai:


· helyszíni, eseti vizsgálatok lefolytatása a fémkereskedelmi engedéllyel rendelkező gazdálkodók székhelyén, és telephelyén, 


· be- és kitárolási bizonylatok ellenőrzése, és a vezetni rendelt nyilvántartásokkal, valamint a Fémkereskedelmi Ellenőrzési Rendszer adataival történő összevetése,


· a bejelentési kötelezettség alá eső „érzékeny FAJ kód alá tartozó” fémkereskedelmi engedélyköteles anyag leadásának ellenőrzése,


· fémkereskedőnek nem minősülő személyekre vonatkozó szabályok betartásának ellenőrzése,


· fémlopások felderítése céljából a társszervekkel (rendőrség, közszolgáltatást nyújtó gazdálkodó szervezetek) történő együttműködés keretében a közös ellenőrzések fokozása.


3. A szabálysértési szakterület ellenőrzési prioritásai


A rendészeti szakterület egyik kiemelt feladata, hogy a szellemi tulajdonjogvédelmet sértő cselekmények és a hamisítás ellen fellépjen, fokozott ellenőrzéseket végezzen. 


Az ellenőrzések elsődleges célja a jelentős gazdasági károkat okozó, ugyanakkor az emberi egészséget is veszélyeztető hamisított termékek kereskedelmének (élelmiszerek, gyógyszerek, ruhaneműk, illatszerek, tisztítószerek) visszaszorítása.


A 2015-ben tervezett ellenőrzések fő irányvonalai:


· szerzői jogvédelemhez kapcsolódó jogsértő cselekmények felderítése (zenegép ellenőrzés, lemezlovasok ellenőrzése, jogsértő, illetve jogdíj nélkül forgalomba hozott adathordozó lefoglalása stb.),


· a hamisítás elleni fellépés, hamis termékek lefoglalása, szabálysértési eljárások bevezetése és lefolytatása, (a piac és közterületen történő ellenőrzések mellett a hamis terméket forgalmazó üzletek, áruházak ellenőrzése).


4. A közúti áru- és személyszállítás ellenőrzési irányai


A NAV rendészeti igazgatási jogkörében eljárva ellenőrzi a közúti áru- és személyszállításra vonatkozó előírások betartását. Az ilyen jellegű ellenőrzések elsődlegesen a közúti közlekedés biztonságának javítására irányulnak, valamint kiemelt céljuk a jogosulatlan fuvarozás elleni hatékonyabb fellépésben való részvétel, illetve az ehhez kapcsolódó célirányos ellenőrzések végzése. Ezen túlmenően a NAV vizsgálja az előírt gépjárműadó illetékbélyegen történő megfizetését, az EU-n kívüli államok fuvarozói által használt áruszállítási engedélyek, CEMT multilaterális engedélyek és kapcsolódó okmányok meglétét, érvényességét és azok szabályszerű használatát.


4.1.
Közúti közlekedés biztonsága


A gépjárművezetők vezetési és pihenőidejének, a menetíró készülékek és adatrögzítő lapok használatára vonatkozó rendelkezések betartására és ezen eszközök manipulációinak felderítésére irányuló ellenőrzéseknek elő kell segíteniük a közúti közlekedés biztonságát, ezen belül is az elalvásos balesetek megelőzését, illetve esetszámának csökkenését. 


A veszélyes áruk közúton történő szállítására vonatkozó rendelkezések betartására irányuló ellenőrzések szintén a közlekedésbiztonság javítását célozzák, melyek elsősorban preventív jelleggel bírnak. Fontos, hogy a szabálytalan szállítások felderítésével megelőzhetők legyenek az olyan közlekedési balesetek, amelyek katasztrófahelyzetet is eredményezhetnek. 


A közlekedésbiztonsághoz kapcsolódnak a közúti járművek közúti közlekedésben való részvételéhez előírt műszaki, biztonsági és környezetvédelmi tulajdonságokra, a megengedett legnagyobb össztömeget, tengelyterhelést és méretet meghaladó járművek közúti közlekedésére, a rakomány rögzítésére, továbbá az ömlesztett áruk szállítására irányuló ellenőrzések is.


4.2.
A nemzetközi közúti áruszállítás tisztaságának elősegítése


A szakterület kiemelt figyelmet fordít a tisztességes fuvarozói magatartást tanúsító gazdálkodók érdekeinek védelmére, illetve a jogszabályok kijátszása által szerzett versenyelőnnyel bíró cégek fuvarpiacról történő kiszorítására, különös tekintettel a harmadik országos fuvarozást törvénysértő módon végzőkre. Ez a tevékenység szervesen illeszkedik a kormányzat azon törekvései közé, amelyek célja a hazai fuvarozók helyzetének javítása, figyelemmel a fuvarpiac megtisztulására. Ezen túlmenően nagy hangsúlyt helyez az engedélyek kezelésére vonatkozó – 2014. május 4-étől hatályos – rendelkezések érvényre juttatására, különös tekintettel a magyarországi feladók/címzettek jogkövető magatartásának kikényszerítésére. Ebből a szempontból a közúton vagy határátkelőhelyen végzett ellenőrzések során – a magyarországi felrakó/lerakóhelyek esetében – a vizsgálat tárgyát képezi, hogy a feladók/címzettek eleget tesznek-e az adminisztrációs, az ellenőrzési és bejelentési kötelezettségüknek. 


Ennek keretében a NAV vizsgálja a nemzetközi forgalomban saját számlás áru- és személyszállításhoz, valamint közúti közlekedési szolgáltatás (díj ellenében végzett árufuvarozás és személyszállítás) végzéséhez szükséges engedélyek és okmányok meglétét, érvényességét, kitöltöttségét és azok szabályszerű használatát. 

A 2015-ben tervezett ellenőrzések fő irányvonalai továbbá:


· a gyorsan romló élelmiszerek és élő állatok közúti szállítása,


· a bérelt járművekkel végzett közúti áruszállítás,


· a nemzetközi kombinált árufuvarozást elősegítő kedvezményekhez kapcsolódó rendelkezések betartása,


· a nehéz tehergépkocsik közlekedésének korlátozása,


· a külföldi hatósági jelzéssel ellátott járművek belföldi üzemeltetése, használata.


5. A hulladékgazdálkodással kapcsolatos ellenőrzési irányok


A hulladékgazdálkodás ellenőrzése során a NAV vámszerve kiemelt figyelmet fordít az állami hulladékgazdálkodást közvetítő szervezet által költségvetési támogatásként nyújtott kifizetések jogszerű igénybevételére.


Az ellenőrzésre történő kiválasztás során a kockázatelemzés, az előzetes adatgyűjtés és az ellenőrzésekre való felkészülés valamennyi eszközrendszere alkalmazására sor kerül. A vámszakmai ág eredményes ellenőrzési tevékenységének elősegítése érdekében az informatikai rendszerek széleskörű használata, az abban rejlő információk kiaknázása és azok gyakorlati ellenőrző tevékenységben való napi szintű felhasználása kiemelkedő jelentőséggel bír.


Az ellenőrzések célja a prevenció, illetve az, hogy az esetlegesen jogosulatlanul igénybe vett állami támogatás visszafizettetése a jogszabály által biztosított szankciók alkalmazásával megtörténjen.


A 2015-ben tervezett ellenőrzések fő irányvonalai:


· a nem jogkövető magatartást tanúsító gazdálkodók minél szélesebb körű feltérképezése és ellenőrzése,


· helyszíni, eseti vizsgálatok lefolytatása az állami hulladékgazdálkodást közvetítő szervezet szerződő partnereinél, 


· kapcsolódó vizsgálat lefolytatása az állami hulladékgazdálkodást közvetítő szervezet szerződő partnereinek ellenőrzésével kapcsolatban,


· a vonatkozó jogszabályok által vezetni rendelt nyilvántartások vizsgálata, 


· be- és kitárolási, illetve szállítmányozási bizonylatok ellenőrzése, és a vezetni 


· rendelt nyilvántartások adataival történő összevetése.


6.
Készpénzellenőrzés a határátkelőhelyeken


A pénzmosás megelőzése és felderítése terén jelentkező feladatok közül a rendészeti szakterület felelős az Európai Unió külső vámhatárán működő határátkelőhelyek forgalmában megjelenő készpénzösszegek jogszerű és szabályszerű kivitelének és behozatalának betartásáért és betartatásáért. 


A 2015-ben tervezett ellenőrzések fő irányvonalai:


· a határátkelőhelyek forgalmának ellenőrzése során minél nagyobb esetszámban képezze vizsgálat tárgyát a magánszemélyek birtokában lévő készpénzösszeg nagysága, valamint jogszerű kivitelének, illetve behozatalának jogszabályszerűsége,


· a kereskedelmi áruszállítmányok készpénzellenőrzés szempontú vizsgálatainak fokozása.  


7. Az Európai Mezőgazdasági Garancia Alapból (EMGA) finanszírozott jogcímek utólagos ellenőrzésének irányai


A NAV vámhatósági jogkörben végzi – az Európai Bizottság által jóváhagyott kockázatelemzési módszertan és ellenőrzési terv alapján – az EMGA utólagos ellenőrzéseket, amelyek célja az egyes jogcímeken igénybe vett közösségi támogatások jogszerűségének ellenőrzése. Az EMGA utólagos ellenőrzési szakterület, a kockázatelemzés és az ellenőrzések során nagy hangsúlyt fektet az azonos érdekkörbe tartozó kedvezményezettek gazdasági kapcsolatainak elemzésére, a nem valós gazdasági események, fiktív számlák, körbeszámlázások, láncügyletek felderítésére, mivel az EU támogatások kedvezményezettjeinek egy része a támogatás jogosulatlan igénybe vételével nem csak az EU és nemzeti költségvetést károsíthatja meg, hanem a tisztességes piaci szereplőkkel szemben is gazdasági előnyt érhet el.

8.
A rendészeti ellenőrzést végző vámszervek ellenőrzéseinek tervezett arányszámai


		Típus

		Arány (%)



		- rendészeti ellenőrzés (pl. az adatok gyűjtését, az adótartozások és egyéb kintlévőségek beszedését célzó ellenőrzések, közúti áru- és személyszállítás ellenőrzése, határforgalom ellenőrzése) 

		  95,79



		- fémkereskedelmi ellenőrzés

		    0,58



		- hulladékgazdálkodás ellenőrzése

		    0,20



		- egyéb ellenőrzési tevékenység keretében végzett ellenőrzések (pl. foglalkoztatotti ellenőrzés, közérdekű bejelentéssel kapcsolatos ellenőrzés, árueredet ellenőrzés)

		    3,43



		Összesen

		 100,00





Jelen tájékoztatás a NAV adóztatási- és vámszerve 2015. évi ellenőrzési tevékenységére érvényes, aláírása napjától a Nemzeti Adó-és Vámhivatal elnöke által, a Nemzeti Adó-és Vámhivatal adóztatási- és vámszerve 2014. évi ellenőrzési feladatainak végrehajtásához 4002/2014. szám alatt kiadott, az ellenőrzési irányokra vonatkozó tájékoztatás helyett a jelen tájékoztatást kell alkalmazni.


Budapest, 2015. február 03.


Dr. Vida Ildikó


a Nemzeti Adó- és Vámhivatal


elnöke

Iktatószám: 5168040510

A Nemzeti Adó- és Vámhivatal által kiadott

4001/2016. tájékoztatás

az állami adó- és vámhatóság
2016. évi ellenőrzési feladatainak végrehajtásához kapcsolódó ellenőrzési irányokról



Az adózás rendjéről szóló 2003. évi XCII. törvény (a továbbiakban: Art.) 90. § (1) bekezdésének, valamint a közösségi vámjog végrehajtásáról szóló 2003. évi CXXVI. törvény (a továbbiakban: Vámtv.) 6/A. §-ának értelmében a kötelező ellenőrzéseken túl az állami adó- és vámhatóság az ellenőrzési tevékenységét a vezetője által évenként február 20-áig közzétett ellenőrzési tájékoztatás alapján végzi. 



A megyei (fővárosi) adó- és vámigazgatóságok vezetői a tárgyévre meghatározott vizsgálati célok és szempontok figyelembevételével jelölik ki a hatósági jelenlét irányait az illetékességi területükön tapasztalt kockázatot jelentő aktuális gazdasági folyamatokra és adózói magatartásokra vonatkozóan.



A Nemzeti Adó- és Vámhivatal (a továbbiakban: NAV) ellenőrzéseinek célja a gazdaság fehérítése, az adócsalások visszaszorítása, a központi költségvetés bevételeinek biztosítása érdekében az önkéntes jogkövetésre ösztönzés, valamint a versenysemlegesség fenntartása. A NAV – figyelemmel a szervezeti, és az adózókhoz való viszonyának megújítására – új megközelítést érvényesít az ellenőrzési tevékenysége során. Az adójogszabályokat szándékosan és súlyosan megsértő adózók szankcionálását erőteljesen – új eszközeinek koncentráltabb bevetésével – fokozni kívánja, viszont a jogkövető magatartást tanúsító, esetleges apróbb szabálytalanságokat vétő adózók felé ez eddigieken túl még méltányosabb hozzáállást tanúsít. A NAV kiemelt törekvése, hogy az adójogszabályok betartásával működő adózókat megvédje a csalárd tevékenységet folytató versenytársak – adóelkerülés útján keletkező – jogellenes előnyével szemben a rendelkezésére álló teljes ellenőrzési eszköztár bevetésével. 



Az ellenőrzési célok megvalósulását a NAV a társhatóságokkal történő együttműködéssel, a célszerűség és hatékonyság elveit szem előtt tartva, a kockázatelemzés módszerével célzottan kiválasztott kockázatos tevékenységek és kockázatos adózók esetében a jelenhez minél közelebbi időszakok minél gyorsabb kijelölésével biztosítja. Valamennyi ellenőrzés során kiemelt szempont a megállapítások megtérülésének biztosítása. 



Az ellenőrzésre történő kiválasztási tevékenység keretében a NAV folyamatosan összeveti, monitorozza, és vizsgálja az adó- és vámszakmai adatbázisokban rendelkezésre álló adatokat a prevenció és az ellenőrzések hatékonyságának fokozása, továbbá az ellenőrzési tevékenység átlagos időtartamának csökkentése érdekében. A kockázatkezelési vagy az ellenőrzési tevékenység eredményeképpen feltárt ellentmondások feloldására a jogkövető adózók felé a NAV felhívással, tájékoztatással élhet.





I.

Kiemelt vizsgálati célok



1. Az adózói életút vizsgálatán alapuló ellenőrzések 



1.1. Az adózó megalakulását, képviselőjének megváltozását követő adóregisztrációs eljárás során a NAV komplex kockázatelemzést alkalmaz annak érdekében, hogy a valós tevékenységet nem végző, vagy eleve adóelkerülési céllal létrehozott adózókat kiszűrje az adózók köréből. Azoknál az adózóknál, amelyeket eleve csalási, adóelkerülési szándékból alapítanak/működtetnek, a kockázat kiiktatására, az adózók gazdasági életből való kizárására, a jogsértés megszüntetésére, valamint büntetőjogi felelősségre vonásra van szükség.



Ha az állami adó- és vámhatóság megállapítja, hogy a gazdasági tevékenység megvalósulása kockázatos, annak feltételei nem állnak fenn, vagy valószínűsíthetően nem elegendőek a tevékenység megvalósításához, az adózót fokozott adóhatósági felügyelet alá vonhatja, amelynek célja az adózó valós szándékának és tevékenységének monitorozása.



A NAV a jogelőd nélkül alakult vállalkozások legalább 10%-ánál vizsgálja 2016. évben a jogszabályok betartásának meglétét.



Kiemelt feladat a székhelyszolgáltatóhoz bejelentett adózók ellenőrzése, különös tekintettel azon ellenőrzési tapasztalatra, hogy az adó- és vámhatóság által megküldött iratok jellemzően átvételre kerülnek a székhelyszolgáltatóknál, azonban a képviselő gyakran nem jelenik meg az idézésre, az adózók iratanyagot nem bocsátanak a revízió rendelkezésére, továbbá együttműködési kötelezettségük megszegésével akadályozzák az ellenőrzés lefolytatását.

Az adóhatóság alapvető feladata, hogy a jelentős kárt okozó csalárd adózót a gazdasági életből mielőbb kiiktassa, amelynek egyik eszköze a cégbíróság felé bejelentett székhelyen történő valós működés hiányának feltárása esetén az adószám felfüggesztés kezdeményezése, amelyet a cég végleges törlése követhet. 



Fokozott figyelmet fordít a NAV azon vállalkozásokra, amelyek az adóellenőrzések ellehetetlenítése vagy hátráltatása céljából – különösen a főváros, illetve Pest megye területére – helyezik át székhelyüket, azonban a tulajdonos, képviselő, telephely, illetve az adózó által folytatott tevékenység továbbra is az eredeti illetékességhez kötődik.



A NAV a székhelyüket áthelyező, illetve a képviselőváltással érintett adózók egy részét helyszíni ellenőrzés alá vonja a jogkövető magatartás helyszíni monitorozása érdekében, kiemelt figyelmet fordítva a cégtemetők részére céget értékesítők és a cégtemetők érdekeltségébe tartozók vállalkozásaiban rejlő kockázatok mielőbbi azonosítására. A NAV a székhelyszolgáltató tevékenységre koncentrálva azt kívánja elérni, hogy a székhelyszolgáltatónál „működő” adózók mögött lévő személyek a lehető leggyorsabban az adóhatóság fókuszába kerüljenek, így az esetleges adókijátszás a lehető legnagyobb eséllyel feltárható legyen.



1.2.  A csőd-, a felszámolási-, a végelszámolási és a kényszertörlési eljárások alatt álló adózók vizsgálata keretében elsősorban a csalárd ügyletekben részt vevő haszonhúzók feltárása kiemelt jelentőségű az adócsalások visszaszorítása érdekében. A vagyonkimentésekből eredő károk megállapítását, és az esetleges felelősség (különösen a mögöttes, a kártérítési jellegű vezetői és tagi felelősség) érvényesítését az ellenőrzés eszközeivel elő kell segíteni.




2. Az adózók főbb jellemzőin (különösen a minősítésen) alapuló ellenőrzések



Az adózók 2016. évtől bevezetésre kerülő minősítési rendszerével összhangban, az adó- és vámhatósági ellenőrzések alapvetően kétirányúak. Egyrészt prevenciós jellegűek az Art. rendelkezéseivel összhangban a megbízható adózók esetében, egy rövidebb, maximum 180 napos ellenőrzési határidőt is garantálva az ellenőrzés eszközeivel is támogatva a kötelezettségek teljesítését, elsősorban a tájékoztatásra helyezve a hangsúlyt, fokozottan élve az önkéntes jogkövető magatartás irányába történő terelés lehetőségeivel. Másfelől visszatartó és kényszerítő jellegűek azon adózók esetében, amelyek a kötelezettségeiket szándékosan nem teljesítik, adóelkerülő magatartást tanúsítanak, vagy adócsalást követnek el. Ezen esetekben a hatósági eszközök célzott és következetes alkalmazásával a jogkövetés kikényszerítése a cél. 



Az adózói minősítéstől függetlenül, a költségvetésre gyakorolt kiemelkedő hatásukra való tekintettel a legnagyobb adóteljesítményű adózóknál folyamatosan magas ellenőrzöttségi szintet indokolt fenntartani.



3. Fogyasztási típusú illetve egyéb termékértékesítéshez kapcsolódó adókötelezettségek teljesítésének ellenőrzése



Kiemelt feladat a célirányos fellépés a fogyasztási típusú adóbevételek (különösen az általános forgalmi adó) megrövidítését célzó adózói magatartások valamennyi beazonosítható típusa és azok elkövetői ellen. 



Különösen fontos az értékesítési láncolatok gyors feltárása, a számlázási útvonalak és a hatóság rendelkezésére álló kontrolladatok eltéréseinek hasznosításával a valószínűsíthetően áfa csalásokban résztvevők hatékony kiszűrése, ellenőrzése, a haszonhúzók beazonosítása. 



Kiemelt feladat az Elektronikus Közúti Áruforgalom Ellenőrző Rendszerbe (a továbbiakban: EKAER) történő bejelentési kötelezettség teljesítésének ellenőrzése, az áruszállítmányok természetének figyelembe vételével végzett előzetes szűrések alapján célzott ellenőrzések végrehajtása, a virtuális szállítmányok csökkentésének, az adóelkerülések azonnali feltárásának érdekében. A bevezetésben hivatkozott alapelveknek megfelelően a NAV minden rendelkezésére álló eszközzel, és megállapításai fedezetének biztosításával fellép a jogsértő adózókkal szemben. A szállítmányok nyomon követése, a kockázatos szállítmányok ellenőrzésre történő kiválasztása, az árueredet vizsgálata, több rendészeti szervvel és az élelmiszerlánc-biztonsági hatósággal összehangolt ellenőrzések a jogkövető, adókötelezettségeiknek a jogszabályok betartásával eleget tevő vállalkozások érdekeit kell, hogy szolgálják.  Erre tekintettel is a kockázati biztosíték alóli mentesség szabályszerű alkalmazásának ellenőrzése kiemelt feladatot jelent, amely során fokozott figyelemmel kíséri a NAV az EKAER szabályokban foglalt mentességi kritériumoknak történő megfelelést, különösen az érintett adóalanyi körben bekövetkezett személyi változások alkalmával.



3.1. A NAV a bevételeiket szabályosan kimutató vállalkozások támogatása érdekében kiemelt figyelmet fordít az online pénztárgépekkel kapcsolatos adózói kötelezettségek teljesítésének vizsgálatára. Azokon a helyszíneken, ahol az online pénztárgépek által szolgáltatott adatok elemzése alapján az átlagosnál rosszabb a nyugta-, számlaadási hajlandóság, az ellenőrzések gyakoriságának növelésével cél a bizonylatadási kötelezettség javítása. Az online pénztárgépek adatszolgáltatásai eredményeképpen létrejött adatállomány lehetőséget ad az adó- és vámhatóságnak a bevallási adatok (különösen az ÁFA adatok) online pénztárgépes adatokkal való összevetésére, a jelentős eltérések feltárására és ellenőrzésére. Emellett jelen idejű vizsgálatokat (pl. forgalomszámlálás) kell lefolytatni a jövőben benyújtandó bevallások helyességének megalapozása érdekében.



Az állami adó- és vámhatóság az elmúlt évek gyakorlatát követve országos és területi operatív ellenőrzési akciók szervezésével is előmozdítja a tisztességes piaci magatartás terjedését. Ezen ellenőrzések célja, hogy az adó- és vámigazgatóságok célzottan, de minél szélesebb körben vizsgálják a nyugta-, és számlaadási kötelezettség teljesítését, a foglalkoztatottak szabályszerű bejelentését, valamint végezzék az áruk eredetének ellenőrzését. 



3.2. A digitális gazdaság platformjainak szélesedésével (pl. online kereskedelem, online szolgáltatások, adatok tárolására szolgáló „tárhely” biztosítása stb.), valamint az erre épülő ún. sharing economy (közösségi étkezés, személyszállítás, szálláshely-nyújtás, stb.) terjedésével összefüggésben kiemelt feladat a folyamatos adóhatósági jelenlét biztosítása, az adókötelezettségek teljesítésére irányuló vizsgálatok elvégzése. 



3.3. A jogszabályváltozások (ÁFA kulcs csökkentése, fordított adózás alkalmazása) egyre szűkítik az adóelkerülés, adócsalás lehetőségét magában hordozó termékköröket és tevékenységeket, ugyanakkor az adó- és vámhatóságnak továbbra is alapvető feladata, hogy folyamatos monitorozással, szükség szerint adatgyűjtéssel és helyszíni vizsgálatokkal beazonosítsa azon kereskedelmi termékeket, melyek értékesítése kirívóan a piaci ár alatt történik. A tisztességes adózók érdekében ezen termékek esetében a termékpályát végigkövetve kell meggyőződni arról, hogy az ár kalkulálása során az ÁFA a teljes termékpálya vonatkozásában megfizetésre került.



3.4. Az ellenőrzési tevékenység során a hardver és szoftver eszközök ellenőrzésben való alkalmazásával (IT ellenőrzés), az adózói elektronikus adatok elemzésével fel kell tárni a bizonylatok feldolgozásának logikai láncolatában rejlő hibalehetőségeket, a hibásan könyvelt tételeket, fokozni kell az ügyviteli és integrált vállalatirányítási rendszerek IT eszközökkel történő átvilágítását. Az ellenőrzések információtechnológiai eszközökkel végrehajtott (IT) adatmentésekkel történő összekapcsolása eredményeképpen pontosabb képet alkot a NAV a vállalkozás valós tevékenységéről, bevallott és a bevallásban nem szerepeltetett adatairól.



3.5. Az elektronikus számlázás elterjedésével az adócsalás elleni küzdelem és az adóellenőrzések hatékonysága is javulhat. Ezért az állami adó- és vámhatóság folyamatosan törekszik arra, hogy az ellenőrzések eszközeivel elősegítse az elektronikus számlázási mód szélesebb körű alkalmazását, az elektronikus számlázást választók jogkövetését. Ezzel párhuzamosan az állami adó- és vámhatóság felkészült az adatexporttal továbbított adatállományok könnyen feldolgozható formába rendezésére, ami lehetővé teszi a számlázó programmal kiállított számlák adatainak az ellenőrzések során történő kezelhetőbb felhasználását.



3.6. Az ellenőrzések során a nemzetközi közigazgatási együttműködésből (a bejövő, kimenő nemzetközi megkeresésekből) származó kockázati információk megosztása és felhasználása nélkülözhetetlen, valamint egyre nagyobb hangsúlyt kell helyezni a többoldalú ellenőrzésekre is. 



Kiemelt jelentőséggel bírnak a belföldi és külföldi tételes ÁFA adatok a kiutalás előtti ellenőrzésre történő kiválasztásában, a bevallások ellenőrzésre történő kijelölésére, illetve elengedésére vonatkozó döntések támogatásában, az ellenőrzési kapacitás kockázatos adózókra összpontosításában.






4. A jövedéki adóval kapcsolatos ellenőrzések



A gazdaság fehérítése és a csalások visszaszorítása érdekében az ellenőrzések általános, prioritást élvező célterületeit képezik a jövedéki termékek – a cigaretta, az alkohol, az üzemanyag, különös tekintettel az egyéb bejelentési kötelezettség alá eső ásványolajokra – illegális előállítása, birtoklása, forgalmazása, illetve az adómentes, kedvezményes adómértékű jövedéki termékek (a természetes személyek által adómentesen előállított sör, egyéb bor, pezsgő és párlat) jogszerűtlen kereskedelmi forgalomba hozatala, valamint a központi költségvetési bevételeket, az egyes jövedéki termékek piacát közvetlenül veszélyeztető egyéb jogsértő cselekmények. A jövedéki adó tekintetében benyújtott adó visszaigénylések/visszatérítések esetében a jogosulatlan adó-visszatérítések megakadályozása alapvető cél.



A jogsértések felderítése és visszaszorítása érdekében 2016. évben a NAV kiemelt figyelmet fordít a jogellenesen forgalmazott, illetve jogosulatlanul birtokban tartott cigaretta, és a vágott, szárított, fermentált dohány felderítése érdekében a termőterületek és azok földrajzi környezetének , az egyéb bejelentési kötelezettség alá eső ásványolaj szállításának, illetve az üzemanyag végfelhasználóinak ellenőrzésére.



A jövedéki ellenőrzések kiemelt irányvonalait képezik az üzemanyagtöltő állomások mintavétellel egybekötött ellenőrzése, a kenőolajokkal és az 5 kg-nál nagyobb kiszerelésű szabadforgalomba bocsátott cseppfolyósított szénhidrogénnel folytatott jövedéki engedélyes kereskedelmi tevékenység ellenőrzése, a PB gázzal kapcsolatban elkövetett jogsértések felderítésére irányuló ellenőrzések (illegális forgalmazás és/vagy illegális PB gáz palacktöltés), illetve a nem jövedéki engedélyes kereskedők (vendéglátó-ipari egységek) ellenőrzése az erjesztett italok, valamint a magán- és bérfőzés keretében előállított párlat illegális kereskedelmi forgalmazása felderítésének ellenőrzése érdekében, továbbá az adózás alól elvont egyéb jövedéki termékek felderítése, forgalmazásuk visszaszorítása érdekében.



Mindezek mellett fontos feladat a dohánytermék kiskereskedők és ezen termékek internetes kereskedelmének ellenőrzése is.



5. Jövedelem és vagyoni típusú adókhoz kapcsolódó adókötelezettségek teljesítésének vizsgálata 



A jövedelem és vagyoni típusú adókötelezettségek egyaránt érintik mind a gazdálkodó szervezeteket (pl. társasági adó, kisvállalati adó (KIVA), pénzügyi szervezetek különadója), mind pedig a magánszemélyeket (pl. személyi jövedelemadó).

5.1. A társasági adó ellenőrzések alapvető területei – az adózás előtti eredmény terhére indokolatlanul elszámolt költség-, ráfordításelemek kiszűrése, valamint az adóalap módosító tételek jogszerűségének vizsgálata – mellett kiemelt figyelmet indokolt fordítani a kapcsolt vállalkozások közötti költség, ráfordítás elszámolásokra, az adózónál alkalmazott transzferár képzés gyakorlatának ellenőrzésére.

5.2. A kedvező adózási szabályokra figyelemmel nyomon kell követni különösen a nagy összegű támogatások, beruházások elszámolásának helytállóságát, kiszűrve a nem valós gazdasági eseményekre alapozott költségelszámolásokat, a kutatás-fejlesztési tevékenységgel kapcsolatos társasági adóalap csökkentéseket, a különféle adókedvezményeket, a fizetendő adó csökkentésére lehetőséget biztosító új jogintézmények (a pénzügyi intézmények 2008-2014. adóévekre bevallott és megfizetett adója utáni kedvezmény, a növekedési adóhitelhez kapcsolódó kedvezmény, elengedési kedvezmény) szabályszerű alkalmazását. 



5.3. A számviteli rend és a bizonylati fegyelem vizsgálata során az adóhatóság következetesen feltárja, és szükség esetén szankcionálja a könyvek, nyilvántartások vezetésének elmulasztását, a nyilvántartások és benyújtott bevallások összegben való eltérését, a belső szabályzatok hiányát, illetve előírásainak be nem tartását, a bejelentési és adatszolgáltatási kötelezettség nem teljesítését, továbbá a bizonylat kiállítás és iratmegőrzés szabályainak be nem tartását, illetve azt is, hogy a kötelező könyvvizsgálat követelményét a vállalkozó teljesítette-e.



5.4. Jelentős feladat a nemzetközi pénzügyi beszámolási standardok (IFRS-ek) egyedi beszámolási célokra történő hazai alkalmazására való felkészülés és az áttérést választók figyelemmel kísérése.



5.5. A gazdasági társaságok és a magánszemélyek ellenőrzéseit egymásra épülően kell végezni, különös tekintettel a több társaságot tulajdonló személyekre, a több kockázatos cégben tulajdonosi vagy képviselői, illetve meghatalmazotti szerepet betöltő személyekre, cégbírósági eltiltással érintett tagokra vagy vezető tisztségviselőkre vonatkozóan. 



A megváltozott jogszabályi környezethez igazodva a bűnügyi szakterület jelzései alapján kerülnek elrendelésre a vagyongyarapodási vizsgálatok.



5.6. A személyi jövedelemadózás szempontjából az ellenőrzések célcsoportjában azok az az egyéni vállalkozók állnak, akik folyamatosan és tartósan veszteségesen működnek, és/vagy bevallási kötelezettségüket nem teljesítik. A gazdaság fehérítése érdekében vizsgálja az adó- és vámhatóság azon kiskereskedelmi tevékenységet végző adózókat, akiknek a bevallott bevételeik és az értékesített készleteik értéke között jelentős aránytalanság áll fenn. 



5.7. Az ellenőrzésben a nemzetközi szerepvállalásból eredő információk, ismeretek, továbbá az automatikus információcsere keretében érkező adatok (különösen a számlainformációk és az unió tagállamaiból kapott bizonyos jövedelemadatok) széleskörű felhasználása is indokolt.



5.8. A célzott források felhasználásának átláthatósága, a közbizalom fenntartása érdekében figyelmet kell fordítani az adó - és adóalap kedvezmények feltételeinek teljesülésére és 2016-ban is célkitűzés a személyi jövedelemadó 1+1 %-áról tett rendelkező nyilatkozatok alapján a legnagyobb összegű támogatásban részesülő kedvezményezettek ellenőrzése, a felhasználás jogszerűségének vizsgálata. 



6. Foglalkoztatáshoz kapcsolódó adókötelezettségek teljesítésének ellenőrzése



A gazdaság fehérítése, a foglalkoztatást terhelő adó és járulék kötelezettségek teljesítésének előmozdítása érdekében az ellenőrzések 2016-ban elsősorban a be nem jelentett alkalmazottakat foglalkoztatókra, a bejelentési, változás-bejelentési kötelezettségüket teljesítő, de járulékbevallást be nem nyújtó adózókra, a munkaerő kölcsönzés konstrukciójával a járulékfizetést kikerülni igyekvőkre, a magas árbevétel és forgalom mellett kevés számú munkavállalót foglalkoztatókra, továbbá az évek óta veszteséges, foglalkoztatottakkal rendelkező, de járulékbevallást be nem nyújtó egyéni vállalkozókra, valamint az alternatív adózási formákat választó adózói (KATA, KIVA, EVA) körből kikerülőkre irányulnak. 



Az őstermelői adóalanyi kör tekintetében az önkéntes jogkövetés ösztönzése érdekében a preventív célú ellenőrzések lefolytatása szükséges annak érdekében, hogy a jogszabályban előírtaknak megfelelően történjen a járulék, illetve egészségügyi hozzájárulás bevallási és fizetési kötelezettség teljesítése. 



Továbbra is hangsúlyt kap a támogatottak széles körét érintő szociális hozzájárulási adókedvezmények jogszerű igénybevételének ellenőrzése, a társaságok vezető tisztségviselői biztosítási jogviszonyának elbírálása, illetve ahhoz kapcsolódó járulékfizetési kötelezettségek vizsgálata.



Az adó- és vámhatóság folyamatos ellenőrzési tevékenysége keretében és rendszerszintű összevetéssel is ellenőrzi a munkáltató által a munkavállalók foglalkoztatásának bejelentésében, valamint az adott időszakban benyújtott járulékbevallásokban szereplő, továbbá a magánszemély biztosítási jogviszonyai szerinti, valamint a munkaerő-kölcsönzésre vonatkozó adatokat, és az adatok között tapasztalt ellentmondások esetén törekszik azok okainak feltárására. 



A foglalkoztatáshoz kötődő közterhek kijátszására létrehozott fantomcégek mögött álló, azok hasznait lefölöző személyeket a NAV minden eszközével igyekszik beazonosítani, és a bűnügyi szakterület bevonása mellett felelősségre vonni.



7. A szerencsejáték tevékenység ellenőrzése



A NAV nagy figyelmet szentel az idei évtől bevezetett játékosvédelmi szabályok végrehajtásának ellenőrzésére, illetve az engedély nélküli online játékok ellenőrzésére, és az online kaszinójáték és távszerencsejáték ellenőrzésére történő felkészülésre. Mindezeken túl továbbra is indokolt kiemelten, folyamatos célellenőrzés keretében a játékkaszinók ellenőrzésének fenntartása, további kaszinók létesülése esetén az ellenőrzés kiterjesztése.



8. A rendészeti igazgatás ellenőrzési feladatai



8.1. Az előző pontokban foglaltak ellenőrzési feladatokon – kiemelten a 3.1., 3.2., és 4. pontok – túlmenően  a 2016. évben tervezett ellenőrzések kiemelt prioritása a harmadik országos határátkelőhelyeken a jogsértő cselekmények felderítése érdekében a teher-, és személyforgalom ellenőrzése, az ukrán, a szerb zöldhatáron a csempészet felderítése és visszaszorítása, a jogellenesen forgalomba hozott termékek felderítése közterületen végrehajtott ellenőrzésekkel, valamint a mélységi ellenőrzések során az állami adó- és vámhatóságnál nyilvántartott tartozás fokozott vizsgálata és a költségvetési bevételek védelme érdekében a végrehajtható tartozások biztosítása vagy az önkéntes teljesítés érdekében szükséges intézkedések megtétele. 

Emellett fontos, hogy a határátkelőhelyek forgalmának ellenőrzése során minél nagyobb esetszámban képezze vizsgálat tárgyát a magánszemélyek birtokában lévő készpénzösszeg nagysága, valamint kivitelének, illetve behozatalának jogszabályszerűsége, valamint a kereskedelmi áruszállítmányok készpénzellenőrzés szempontú vizsgálatainak fokozása.



8.2. A fémkereskedelemmel kapcsolatosan nagy figyelmet fordít a NAV a helyszíni, eseti vizsgálatok lefolytatására a fémkereskedelmi engedéllyel rendelkező gazdálkodók székhelyén, és telephelyén, a bejelentési kötelezettség alá eső „érzékeny FAJ kód alá tartozó” fémkereskedelmi engedélyköteles anyag leadásának, a fémkereskedőnek nem minősülő személyekre vonatkozó szabályok betartásának ellenőrzésére.



8.3. A hulladékgazdálkodással kapcsolatosan a nem jogkövető magatartást tanúsító gazdálkodók minél szélesebb körű feltérképezése és ellenőrzése, a helyszíni, eseti vizsgálatok lefolytatása az állami hulladékgazdálkodást közvetítő szervezet szerződő partnereinél, a vonatkozó jogszabályok által vezetni rendelt nyilvántartások vizsgálata, a be- és kitárolási, illetve szállítmányozási bizonylatok ellenőrzése és a vezetni rendelt nyilvántartások adataival történő összevetése jelentik a NAV főbb ellenőrzési feladatait.



8.4. Kiemelt ellenőrzési feladat a szerzői jogvédelemhez kapcsolódó jogsértő cselekmények felderítése, valamint a hamisítás elleni fellépés, hamis termékek lefoglalása, szabálysértési eljárások bevezetése és lefolytatása.



8.5. A közúti közlekedés biztonsága és a nemzetközi közúti áruszállítás tisztaságának elősegítése érdekében a 2016. évben tervezett ellenőrzések kiemelt irányvonalait képezik a gépjárművezetők vezetési és pihenőidejének, a menetíró készülékek és adatrögzítő lapok használatára vonatkozó rendelkezések betartására és ezen eszközök manipulációinak felderítésére irányuló ellenőrzések, a veszélyes áruk közúton történő szállítására vonatkozó rendelkezések betartására irányuló ellenőrzések, a közúti járművek közúti közlekedésben való részvételéhez előírt műszaki, biztonsági és környezetvédelmi tulajdonságokra, a megengedett legnagyobb össztömeget, tengelyterhelést és méretet meghaladó járművek közúti közlekedésére, a rakomány rögzítésére, továbbá az ömlesztett áruk szállítására irányuló ellenőrzések. Mindezeken túl fontos feladat az üzembentartók telephelyein, a fel-, át-, és lerakóhelyeken, illetve más, az árukezelés céljából üzemeltetett területen magyar vagy külföldi rendszámú közúti jármű közlekedésére, valamint a közúti járművel végzett áru-, illetve személyszállítási tevékenységre vonatkozó rendelkezések betartásának vizsgálata, a gyorsan romló élelmiszerek és élő állatok közúti szállítása szabályszerűségének, a nemzetközi kombinált árufuvarozást elősegítő kedvezményekhez kapcsolódó rendelkezések betartásának, valamint a külföldi hatósági jelzéssel ellátott járművek belföldi üzemeltetése, használata szabályszerűségének vizsgálata is.

	

8.6. Az Európai Mezőgazdasági Garancia Alapból (a továbbiakban: EMGA) finanszírozott jogcímek utólagos ellenőrzésének során a kedvezményezetteknél a jogszabályi kötelezettségek betartásának figyelemmel kísérése érdekében a NAV kiemelt figyelmet fordít a jogosulatlan támogatás igénylések, a nem jogszerűen működő kedvezményezettek felderítésére, az EMGA finanszírozási forrásból támogatott beruházások esetében a megvalósulás körülményeinek vizsgálatára, a fiktív gazdasági események, fiktív értékesítési láncolatok, felülszámlázások feltárására, a láncolatokban résztvevő gazdálkodók szerepének beazonosítására.



9. A vámellenőrzések irányai



	Vámellenőrzés a vámhatóságok által végrehajtott egyedi intézkedések összessége, amelyeket abból a célból végeznek, hogy biztosítsák az Európai Unió vámterülete és harmadik országok között mozgó áruk beléptetésére, kiléptetésére, továbbítására, átszállítására és meghatározott célra történő felhasználására, valamint a nem közösségi vámjogi helyzetű áruk jelenlétére vonatkozó vámszabályok és egyéb jogszabályok helyes alkalmazását. Ezen intézkedések körébe tartozhat többek között az áru megvizsgálása, a vámáru-nyilatkozatban feltüntetett adatok ellenőrzése, az elektronikus vagy papíralapú írott okmányok meglétének és hitelességének ellenőrzése, a vállalkozások elszámolásának és egyéb nyilvántartásainak megvizsgálása, a szállítóeszközök átvizsgálása, a poggyász, illetve a személyek által szállított vagy rajtuk lévő egyéb áru átvizsgálása, valamint hivatalos vizsgálatok lefolytatása és egyéb hasonló intézkedések megtétele.



	A vámellenőrzések elsődleges célja az olyan ügyféli magatartások feltárása, amelyek megakadályoznák az uniós és a nemzeti intézkedések helyes alkalmazását, vagy sértik és veszélyeztetik Magyarország és az Európai Unió pénzügyi érdekeit (a vámok, a nemzeti adók és díjak beszedését), vagy fenyegetést jelentenének az Unió és lakói biztonságára és védelmére, az emberek, az állatok és a növények egészségére, a környezetre vagy a fogyasztókra. 



	A vámhatóság áru- vagy ügylet specifikus vizsgálatokat végez, melyek főbb irányai különösen a nem közösségi vámjogi helyzetű áruk jelenlétére vonatkozó vámszabályok betartásának, az áru tarifális besorolásának, az áru bejelentett származásának, a vámérték kimunkálásának vizsgálata.



	Az áru specifikus vizsgálatokat elsősorban a vámeljárás alá vonás alkalmával, az áru kiadása/átengedése előtt végzi el a vámhatóság.



	Az ügylet specifikus ellenőrzések jellemzően az ügyletek lebonyolítását és a vámeljárás alá vont áru kiadását/átengedését követően, utólag történnek. 



	A vámhatóság a fentieken túlmenően végezhet adatok gyűjtésre irányuló (utólagos) ellenőrzést, valamint a vámhatóság által kiadott és felügyelt engedélyekkel és engedélyezett gazdálkodó státuszhoz kapcsolódó AEO tanúsítvánnyal kapcsolatos – audit típusú – ellenőrzést is, mind az engedély vagy tanúsítvány iránti kérelem elbírálása során, mind pedig ezek kiadását követően.



	A fenti ellenőrzéseken túl a vámhatóság fokozottan ellenőrzi bizonyos, különös kockázatot jelentő áruk szakhatósági engedélyhez kötött nemzetközi kereskedelmét. Az ilyen tiltó és korlátozó rendelkezések, továbbá termékbiztonságra és szellemi tulajdonjog-védelemre vonatkozó jogszabályok betartatása érdekében végzett ellenőrzések elsődleges célja – különösen a közelmúltbeli, a migrációs helyzettel és a nemzetközi terrorizmussal összefüggő eseményekre figyelemmel – az Európai Unió és állampolgárai biztonságának szavatolása.



10. A regisztrációs adókötelezettség vizsgálata



A regisztrációs adóeljárásokhoz kapcsolódó ellenőrzés célja a Magyarország területén forgalomba helyezendő gépjárművekkel kapcsolatos bevételek biztosítása. A gépjármű forgalomba helyezési eljárását követő utólagos ellenőrzés a korábbi bevallási adatok jogszerűségét vizsgálja.



II.



1. Az ellenőrizendő főbb tevékenységi körök



· Állattenyésztés

· Fakitermelés

· Húsfeldolgozás, -tartósítás

· Hús-kereskedelem

· Épületek tervezése és építése

· Gépjármű, motorkerékpár kereskedelme, javítása, kiemelten a használtgépjármű kereskedelme

· Számítógép, szoftver, elektronikus és telekommunikációs berendezés és egyéb irodagép kis- és nagykereskedelme

· Élőállat nagykereskedelme

· Élelmiszer, ital, dohányáru nagy- és kiskereskedelme

· Elektronikus háztartási cikk nagykereskedelme

· Információtechnológiai, híradástechnikai termék nagykereskedelme

· Fa-, építőanyag-, szaniteráru nagykereskedelem

· Információ- és kommunikációtechnológiai (IKT) termékek kiskereskedelme

· Elektromos háztartási készülék kiskereskedelme

· Háztartási tüzelőolaj, palackozott gáz, szén és tűzifa kiskereskedelme, valamint közvetlen értékesítése házhozszállítással

· Közúti áruszállítás

· Egyéb szálláshely-szolgáltatás

· Éttermi és mozgó vendéglátás

· Textil-, lábbeli nagy és kiskereskedelme

· Személyszállítás 

· Szépészeti szolgáltatás

· Üzletviteli tanácsadás 

· Munkaerő-kölcsönzés



2.	Jövedelmezőség szempontjából ellenőrizendő tevékenységek:



45.32 Gépjárműalkatrész kiskereskedelem

62.09 Egyéb információtechnológiai szolgáltatás



tevékenységgel foglalkozó vállalkozások, amennyiben jövedelmezőségük (eredmény/nettó árbevétel) alacsonyabb, mint az adott térségre, gazdálkodási formára tekintettel megállapított, az alábbiak szerinti táblázatban megjelölt jövedelmezőségi mutató 50 %-a.



		Jövedelmezőségi szintek



		 

		TESZOR kód



		Az adózó székhelye

		45.32

Gépjárműalkatrész kiskereskedelem

		62.09

Egyéb információtechnológiai szolgáltatás



		BARANYA MEGYE

		6,1

		23,2



		BÁCS-KISKUN MEGYE

		5,1

		15,2



		BÉKÉS MEGYE

		5,3

		20,4



		BORSOD-ABAÚJ-ZEMPLÉN MEGYE

		5,6

		18,6



		CSONGRÁD MEGYE

		6,1

		20,7



		FEJÉR MEGYE

		6,1

		20,7



		GYŐR-MOSON-SOPRON MEGYE

		7,8

		17,9



		HAJDÚ-BIHAR MEGYE

		6,0

		20,6



		HEVES MEGYE

		5,2

		20,5



		JÁSZ-NAGYKUN-SZOLNOK MEGYE

		7,8

		37,9



		KOMÁROM-ESZTERGOM MEGYE

		10,3

		19,9



		NÓGRÁD MEGYE

		2,0

		31,1



		PEST MEGYE

		7,0

		20,4



		SOMOGY MEGYE

		3,7

		22,8



		SZABOLCS-SZATMÁR-BEREG MEGYE

		6,3

		26,0



		TOLNA MEGYE

		9,6

		6,9



		VAS MEGYE

		4,1

		17,7



		VESZPRÉM MEGYE

		5,4

		12,8



		ZALA MEGYE

		5,6

		19,4



		BUDAPEST

		8,7

		18,7







A fenti táblázatban megjelölt tevékenységet végző vállalkozások ellenőrzésének ki kell terjednie a nyilvántartások teljes körűségére, a szerződéses kapcsolatok dokumentáltságára, a bevétel- és költségelszámolások valóságtartalmára, az adó- és járulékfizetési kötelezettség teljesítésére.











III.

Az ellenőrzési típusok tervezett arányszámai



		

		Ellenőrzés típusa

		Arány (%)



		1.

		Bevallások utólagos vizsgálatára irányuló ellenőrzések (ideértve az egyszerűsített ellenőrzéseket is)

      ebből:

		 59,3





		

		1.1 Vagyongyarapodási vizsgálatok 

		 0,4





		

		1.2.  Bevallás kiegészítése alapján elrendelt ellenőrzések

		  0,1 



		

		1.3. Kiutalás előtti ellenőrzések



		 11,9





		

		1.4. Átalakuló, egyesülő, szétváló, a tevékenységüket kezdő, a csőd, felszámolási, kényszertörlési eljárás alapján, vagy egyéb módon megszűnő, vagy tevékenységüket jogutód nélkül megszüntető vállalkozások ellenőrzései

		 10,1





		2.

		Állami garancia beváltásához kapcsolódó ellenőrzések

		    0,4



		3.

		Egyes adókötelezettségek teljesítésére irányuló ellenőrzések

		 27,7 





		4.

		Adatok gyűjtését célzó, illetőleg egyes gazdasági események valódiságának vizsgálatára irányuló ellenőrzések 

		 12,3 



		5.

		Ellenőrzéssel lezárt időszakra vonatkozó ismételt ellenőrzések

		  0,1 



		6.

		Egyéb Art.-on kívüli ellenőrzések (pl. 1+1 % ellenőrzése)

		  0,2 



		

		Összesen

		         100,0









		

		Vámhatósági utólagos ellenőrzés típusa

		Arány (%)



		1.

		Adatgyűjtésre irányuló utólagos ellenőrzés

		13,2



		2.

		A vámáru-nyilatkozatok egyedi felülvizsgálatára irányuló utólagos ellenőrzés

		46,3



		3.

		A vámellenőrzés alá eső külkereskedelmi tevékenység felülvizsgálatára irányuló utólagos ellenőrzés

		20,7



		4.

		Ismételt ellenőrzés (a felülellenőrzés kivételével)

		   0,4



		5.

		Audit típusú utólagos ellenőrzés

		 19,4



		

		Összesen:

		100,0







Jelen tájékoztatás az állami adó- és vámhatóság 2016. évi ellenőrzési tevékenységére érvényes, kiadmányozása napjától a Nemzeti Adó- és Vámhivatal elnöke által, a Nemzeti Adó- és Vámhivatal 2015. évi ellenőrzési feladatainak végrehajtásához kapcsolódó ellenőrzési irányokról szóló 4004/2015. szám alatt kiadott tájékoztatás nem alkalmazható.



Budapest, 2016. február 17.



	Tállai András

	a Nemzeti Adó- és Vámhivatal vezetője

